title: August Wilhelm Ambros

text: August Wilhelm Ambros (1816–1876) oli itävaltalainen musiikkitieteilijä ja 1800-luvun puolimaista alkaen juristi Prahassa. Sittemmin Ambros toimi Prahan yliopiston musiikin professorina, opettajana Wienin konservatoriossa ja oikeusministeriön virkailijana. Ambrosin pääteoksena pidetään neliosaista "Geschichte der Musikia", joka käsittää ajan antiikin Kreikasta Fascobaldiin. Ambros oli myös säveltäjä. Hän sävelsi lukuisia orkesteri- ja kirkkomusiikkiteoksia, lauluja ja pianosävellyksiä ja toisaalta mm. oopperan "Bretislaw a Jitka".


title: Georg Carl Amdrup

text: Georg Carl Amdrup (1866–1947) oli tanskalainen meriupseeri, joka tutki ja kartoitti vuosina 1898–1900 Grönlannin itärannikkoa. Hän johti tuolloin Antarctic-laivalla tehtyä kahta tutkimusmatkaa, jotka molemmat kustansi Carlsbergin säätiö. Teoksessaan "Meddelelser om Grönland XLI" Amdrup selostaa vuosina 1906–1908 Grönlannin koillisrannikolle tehtyä tutkimusmatkaa. Vuonna 1927 hänet nimitettiin maansa laivaston vara-amiraaliksi. Vuosina 1927–1931 hän oli saman laivaston tarkastaja.


title: Elsa Borenius

text: Elsa Maria Gustava Borenius (29. syyskuuta 1881 Helsinki – 1. marraskuuta 1958) oli suomalainen lastensuojelun ja lastentarha-alan vaikuttaja. ja lastentarhatyön kehittäjä


title: Elsa Borenius

text: Borenius oli Lastentarhanopettajaliiton historian tärkein vaikuttajayksilö. Hän työskenteli lastentarhojen tarkastajana sekä valtakunnallisesti että Helsingissä. Hän oli Lastentarhanopettajaliiton sihteeri 1920–1930 ja puheenjohtaja 1930–1946. Borenius ajoi päiväkotien asiaa ja korosti esimerkiksi alan kokouksessa 1946, etteivät ne saa olla pelkkiä lasten parkkeerauspaikkoja.


title: Elsa Borenius

text: Borenius työskenteli Tampereen lastenhoitoyhdistyksen lastentarhan johtajana 1908–1912, Kotikallion lastentarhan opettajana 1912–1918, Ebeneserkodin lastentarhan ja lastentarhaseminaarin johtajana 1918–1936. Hän oli sosiaaliministeriön lastensuojelutoimiston tarkastaja avustaja 1926–1927, 1929–1933 ja Helsingin kaupungin lastentarhojen tarkastaja 1936–1949. Hän oli Suomen lastentarhanopettajayhdistyksen sihteeri 1919–1930, puheenjohtaja 1930–1946, Lastensuojelun keskusliiton hallituksen jäsen 1937–1958, Ebeneserkodin hallituksen jäsen 1950–1958. Hänelle myönnettiin sosiaalineuvoksen arvonimi 1951. Hän kuului Lastentarha-lehden toimituskuntaan sen perustamisesta vuoteen 1955 saakka.


title: Elsa Borenius

text: Boreniuksen vanhemmat olivat hovioikeuden presidentti Henrik Borenius ja Maria Pesonius. Hän suoritti tyttökoulun 1898 ja kävi jatko-opiston 1900–1902. Hän valmistui lastentarhanopettajaksi 1908 ja opiskeli ulkomailla Sveitsissä 1899–1900, Englannissa 1905–1906, Ruotsissa 1907–1908. Lisäksi hän teki opintomatkoja Saksaan, Ruotsiin ja Tanskaan.


title: Helny Bergbom

text: Helny Bergbom (8. lokakuuta 1878 Pori – 21. heinäkuuta 1967 Helsinki) oli suomalainen sosiaalineuvos, naisjärjestöissä toiminut järjestöjohtaja ja Tanhuvaaran urheiluopiston toinen perustaja.


title: Helny Bergbom

text: Bergbomin vanhemmat olivat pankinkomissaari Axel Gabriel Bergbom ja Selma Ingeborg Öberg. Hän opiskeli voimistelunopettajaksi Kööpenhaminassa 1909 ja kävi Helsingin teollisuuskoulun 1911.


title: Helny Bergbom

text: Bergbom toimi Suomen Pankin Turun konttorin vaihtokasöörinä 1899–1908, ammattientarkastaja Viipurin piirissä 1912–1918, Helsingin ja Turun piirissä 1918–1947. Hän oli Sosiaalisen näyttelyn ja viikon pääsihteeri 1928 ja osallistui Sosiaalimuseon järjestämiseen. Hän julkaisi vuonna 1934 tutkimuksen, jossa hän kuvasi noin tuhannen teollisuustyöläisnaisen tilannetta.


title: Helny Bergbom

text: Hän oli Voimistelukoti Tanhuvaaran perustaja yhdessä Lilli Vuorelan kanssa ja johtokunnan jäsen vuodesta 1920. Hän oli Suomen Naisten Kansallisliiton sihteeri 1933–1937 ja varapuheenjohtaja 1937–1943 sekä sen kansainvälisen pääliiton International Council of Womenin ammattikomitean edustaja Suomessa. Suomen naisjärjestöjen keskusliiton johtokunnan jäsen vuoteen 1952. Hän oli Sosiaalipoliittisen yhdistyksen ja Virkamiesliiton johtokunnan jäsen kuusi vuotta ja Naisliitto Unionin varapuheenjohtaja 1938–1949. Hän oli Kansainvälisen työtoimiston naistyökomitean kirjeenvaihtaja.


title: Pietari Suuren patsas (Viipuri)

text: Pietari Suuren patsas on Viipurin Pietarin puistossa sijaitseva pronssinen Pietari Suuren veistos. Vuonna 1910 paljastetun veistoksen on tehnyt venäläinen kuvanveistäjä Léopold Bernstamm. Vuosina 1927–1940 sen tilalla oli Gunnar Finnen veistos "Itsenäisyyden leijona". Pietari Suuren patsas pystytettiin jälleen alkuperäiselle paikalleen vuonna 1954.


title: Pietari Suuren patsas (Viipuri)

text: Patsashanke sai alkunsa vuonna 1908 kun Viipurin ruotsinkielisten aloitteesta kaupunkiin pystytettiin "Torkkeli Knuutinpojan patsas". Keisari Nikolai II halusi tämän jälkeen Viipuriin oman patsaan myös Pietari Suurelle, kun kaupungin siirtymisestä Venäjän haltuun tuli vuonna 1910 kuluneeksi 200 vuotta. Juhlavuoteen liittyi lisäksi Paavalille pyhitetty sotilaskirkko, joka valmistui hieman myöhemmin Papulan kaupunginosaan. Patsaan sijoituspaikaksi valittiin Pyhän Annan torin vieressä sijaitseva mäki, josta avautui suora näköyhteys Viipurin linnaan. Tarinan mukaan Pietari kaiversi nimikirjaimensa paikalla sijaitsevaan kallioon vuonna 1710 kaupungin piirityksen yhteydessä.


title: Pietari Suuren patsas (Viipuri)

text: Alun perin 3,5 metrin korkuisen jalustan päälle sijoitetussa veistoksessa on kuvattuna kanuunan vieressä seisova Pietari Suuri, jolla on yllään Preobraženskin rykmentin asepuku ja rinnassaan Pyhän Andreaksen ritarikunnan risti. Oikeassa kädessään hän pitää Viipurin piirityksen sotasuunnitelmaa ja vasen puolestaan lepää miekan kahvalla. Torkkeli Knuutinpojan tavoin myös Pietari katsoo kohti Viipurin linnaa. Veistoksen paljastustilaisuus pidettiin kesäkuussa 1910, jolloin Viipurin antautumisesta tuli kuluneeksi 200 vuotta.


title: Pietari Suuren patsas (Viipuri)

text: Suomen sisällissodan lopussa huhtikuussa 1918 valkoiset valtasivat Viipurin ja ottivat samalla patsaan alas jalustaltaan. Veistos oli tarkoitus lähettää sulatettavaksi Saksaan, mutta lopulta se päätyi Viipurin historiallisen museon varastoon ja sieltä edelleen 1930 avattuun taidemuseoon. Tilalle pystytettiin Suomen itsenäisyyden kymmenvuotisjuhlan kunniaksi vuonna 1927 Gunnar Finnen veistämä "Itsenäisyyden leijona".


title: Pietari Suuren patsas (Viipuri)

text: Talvisodan jälkeen keväällä 1940 Viipuri siirtyi Neuvostoliiton haltuun ja Pietari Suuren patsas palautettiin alkuperäiselle paikalleen. Jatkosodan sytyttyä kesäkuussa 1941 suomalaiset valtasivat kaupungin takaisin. Pietari Suuren patsas kaadettiin, mutta pahoin vaurioitunutta Finnen veistosta ei kuitenkaan enää nostettu takaisin jalustalle. Kaatamisen yhteydessä Pietarilta irtosi pää, jota kaupungin pormestari Arno Tuurna piti sotavuosien ajan koristeena työpöydällään. Päätön veistos lojui talven yli maassa, kunnes se 1942 siirrettiin Viipurin linnassa sijaitsevaan kaupunginmuseon varastoon.


title: Pietari Suuren patsas (Viipuri)

text: Rauhan tultua Viipuri vaihtoi taas omistajaa, jonka jälkeen patsas restauroitiin ja asettiin jälleen paikoilleen vuonna 1954. Samalla veistokselle suunniteltiin myös kokonaan uusi seitsemän metrin korkoinen jalusta. Alkuperäisen jalustan tekstinä oli "Keisari Pietari Suuri 1710–1910", mutta nykyisessä lukee vain "Pietari I".


title: Julius Blüthner

text: Julius Blüthner (1824–1910) oli saksalainen pianotehtailija. Hänen akustiset kokeilunsa saivat aikaan alikvoottisysteemin, jossa jossa kaksinkertaisen kielistön yläoktaavien resonanssikielet vahvistavat äänen. Blüthner perusti vuonna 1853 Leipzigiin pianotehtaan. Tehdas tunnetaan valmistamistaan flyygeleistä.


title: Edda Ehrnrooth

text: Edda Adelaide Ehrnrooth, o. s. "Mielck" (22. maaliskuuta 1893 Viipuri – 17. lokakuuta 1983 Helsinki) oli suomalainen oopperalaulajatar.


title: Edda Ehrnrooth

text: Ehrnroothin vanhemmat olivat Viipurin kulttuurielämässä vaikuttanut konsuli Theodor Mielck ja Irene Angelika Fabritius. Hänen ensimmäinen puolisonsa vuodesta 1916 oli kapteeni Georg von Bidder (k. 1918), toinen vuodesta 1921 filosofian tohtori Erik Robert Ehrnrooth (k. 1950). Ehrnroothin veli oli nuorena kuollut säveltäjä Ernst Mielck, toinen veli arkkitehdiksi kouluttautunut liikemies Edoard Mielck.


title: Edda Ehrnrooth

text: Ehrnrooth opiskeli Kunstgewerbe Schulessa Berliinissä 1909–1910, laulua 1911 Ida Ekmanin ja 1912–1914 professori Iritzskajan johdolla. Hän opiskeli musiikkia professori Bachin johdolla Pietarissa ja kävi Odessan oopperakoulua 1915–1916.


title: Edda Ehrnrooth

text: Ehrnrooth näytteli Odessan oopperassa 1916–1917, Riian oopperassa sekä Freie deutsche Bühnessä 1918–1919, Turun ruotsalaisessa teatterissa 1919–1922, Helsingin Ruotsalaisessa Teatterissa 1925–1931. Vierailunäytäntöjä hän järjesti eri näyttämöillä, muun muassa Turun suomalaisessa teatterissa ja Viipurin näyttämöllä, sekä antoi omia konsertteja. Hän esiintyi myös sinfonia- ja kirkkokonserttien solistina sekä toimi laulupedagogina ja ohjaajana.


title: Edda Ehrnrooth

text: Ehrnrooth näytteli myös yhdessä elokuvassa, teekkarien tekemässä pitkässä mykkäelokuvassa "Polyteekkarifilmi" (1924).


title: Jürg Baur

text: Jürg Baur (11. marraskuuta 1918 Düsseldorf – 31. tammikuuta 2010 Düsseldorf) oli saksalainen säveltäjä.


title: Jürg Baur

text: Baurin ensimmäinen jousikvartetto kantaesitettiin, kun hän oli 18-vuotias. Vuosina 1937–48 Baur opiskeli Kölnin musiikkikorkeakoulussa; toinen maailmansota tosin välillä keskeytti hänen opintonsa. Hänelle opetti sävellystä Philipp Jarnach, pianonsoittoa Karl-Hermann Pillney sekä urkujensoittoa ja hengellistä musiikkia Michael Schneider. Tämän jälkeen Baur opiskeli vielä musiikkitiedettä Kölnin yliopistossa vuoteen 1951. Vuonna 1946 hän sai nimityksen musiikin teorian luennoitsijaksi Düsseldorfin konservatorioon. Vuosina 1952–60 hän toimi kuoromestarina ja urkurina Pyhän Paavalin kirkossa Düsseldorfissa. Vuonna 1960 Baur pääsi hallituksen stipendin turvin opiskelemaan Rooman Villa Massimoon kuuden kuukauden ajaksi; hän palasi Roomaan vuonna 1968 ja oli siellä kunniavieraana vuonna 1980.


title: Jürg Baur

text: Baur toimi Düsseldorfin konservatorion johdossa vuosina 1965–71 ja sai nimityksen professoriksi vuonna 1969. Vuonna 1971 hän seurasi Bernd Alois Zimmermannia sävellyksen opettajana Kölnin musiikkikorkeakoulussa, jossa hän opetti vuoteen 1990 saakka. Baurin lukuisiin tunnustuksiin kuuluvat Düsseldorfin kaupungin Schumann-palkinto (1957) ja Bundesverdienstkreuz (ensimmäisessä luokassa, 1970).


title: Jürg Baur

text: Baur sai laajaa tunnustusta säveltäjänä kohtalaisen myöhään urallaan. Hänen teoksissaan 1950-luvun alusta on kuultavissa Béla Bartókin tyylillinen vaikutus. Myöhemmin hän keskitti huomionsa dodekafoniaan ja tutki varsinkin Anton Webernin tuotantoa. Sarjallisuuden vaikutus on kuultavissa mm. teoksissa "Jousikvartetto nro 3" (1952), "Quintetto sereno" (1958), "Sonaatti kahdelle pianolle" (1957) ja "Ballata romana" (1960). "Quintetto serenossa" huomionarvoista on myös aleatoriikan hyödyntäminen. 1960-luvun alussa Baur tavoitteli helposti lähestyttävää, mutta modernia tyyliä, joka pysytteli vapaana avantgarden vaikutuksesta. Hänen menestyksekkäimpiä teoksiaan tältä ajalta ovat "Concerto romano" oboelle ja orkesterille (1960–61) ja "Romeo und Julia" (1962–63).


title: Jürg Baur

text: Ensisijaisesti Baur oli orkesteri- ja muun soitinmusiikin säveltäjä. Lisäksi hänen tuotantoonsa kuuluu muun muassa kuoroteos "Perch?" (1967–68).


title: Eero Holopainen

text: Eero Holopainen -nimisiä henkilöitä ovat:


title: Murray Adaskin

text: Murray Adaskin (28. maaliskuuta 1906 Toronto – 6. toukokuuta 2002 Victoria) oli kanadalainen säveltäjä, viulisti ja kapellimestari. Hän opiskeli sävellystä John Weinzweigin, Charles Jonesin ja Darius Milhaudin johdolla.


title: Murray Adaskin

text: Adaskin toimi Toronton sinfoniaorkesterin viulistina kymmenen vuoden ajan. Vuosina 1952–66 hän johti Saskatchewanin yliopiston musiikin jaosta; tämän jälkeen hän toimi saman yliopiston nimikkosäveltäjänä vuoteen 1972 saakka. Hän myös johti Saskatoonin sinfoniaorkesteria viiden vuoden ajan. Vuosina 1966–69 hän oli Canada Councilin jäsen. Vuonna 1973 hän vetäytyi Victoriaan, jossa jatkoi sävellystyötään vuoteen 2000 saakka. Adaskin myös opetti Victorian yliopistossa 1990-luvulla sekä viulunsoittoa että sävellystä. Hän oli vuodesta 1931 naimisissa sopraano Frances Jamesin kanssa.


title: Murray Adaskin

text: Adaskinilla oli seuraavat oppiarvot: Adaskin valittiin vuoden kaupunkilaiseksi Saskatoonissa (1969), ja hän sai Saskatchewanin taidelautakunnan palkinnon elinikäisistä saavutuksista (1991). Adaskinilta tilattiin yli 40 teosta; hänen sävellystuotantoonsa kuuluu kaikkiaan toistasataa teosta.


title: Briggs

text: Briggs on muun muassa seuraavien henkilöiden sukunimi:


title: Pál Dárdai

text: Pál Dárdai (s. 16. maaliskuuta 1976) on unkarilainen jalkapallovalmentaja ja entinen keskikenttäpelaaja. Helmikuusta 2015 lähtien hän on toiminut saksalaisseura Hertha BSC:n päävalmentajana.


title: Pál Dárdai

text: Dárdai aloitti peliuransa Pécsi Mecsekin joukkueessa juniorina ja debytoi vuonna 1991 seuran edustusmiehistössä. Tammikuussa 1996 hän siirtyi Budapesti VSC:hen, josta vuotta myöhemmin Saksan 2. Bundesliigaan Herthan riveihin. Dárdain debyyttikaudella Hertha nousi takaisin Bundesliigaan, jossa seura pelasi aina kauden 2009/10 loppuun saakka. Dárdai pelasi vaihtelevasti Herthan keskikentällä, parhaina kausina 2002/03 ja 2003/04 hän urakoi 29 liigaottelussa. Vuonna 2009 Dárdai jatkoi edelleen sopimustaan Herthan kanssa ja hänestä tuli seuraa pisimpään edustanut pelaaja. Kaudella 2010/11 Dárdai pelasi enää yhden ottelun 2. Bundesliigassa. Dárdai pelasi vielä kauden 2011/12 Herthan II-joukkueessa, kunnes lopetti pitkän pelaajauransa. Kaikkiaan Dárdai pelasi Herthan paidassa 286 Bundesliigaottelua.


title: Pál Dárdai

text: Maajoukkuetasolla Dárdai edusti Unkaria 61 maaottelussa ja teki niissä viisi maalia. Vuonna 2006 hän toimi myös maajoukkueen kapteenina. Vuonna 2006 Dárdai valittiin Unkarin vuoden jalkapalloilijaksi.Dárdai aloitti valmennusuransa vuonna 2012 Herthan alle 17-vuotiaiden joukkueen apuvalmentajana. Kesällä 2013 hän siirtyi päävalmentajatehtäviin Herthan junioriorganisaatiossa.


title: Pál Dárdai

text: Syyskuussa 2014 Dárdaista tuli Unkarin jalkapallomaajoukkueen päävalmentaja. Joulukuussa 2014 Unkarin liitto teki Dárdain kanssa EM-projektin loppuun ulottuvan jatkosopimuksen. Dárdain johdolla Unkari teki tasaista jälkeä EM2016-karsinnoissa eikä hävinnyt otteluakaan.


title: Pál Dárdai

text: Helmikuussa 2015 Dárdaista tuli maajoukkuetehtävien lisäksi Herthan päävalmentaja. Dárdain johdolla Hertha pelastui niukasti putoamiselta Bundesliigasta kaudella 2014/15 ja joukkue palkitsi unkarilaisen jatkosopimuksella keväällä 2015. Dárdai toimi kaksoisroolissa heinäkuuhun 2015 saakka, kunnes siirtyi sivuun maajoukkuevalmentajan tehtävistä. Unkari eteni lopulta EM-lopputurnaukseen jatkokarsintojen kautta. Kaudella 2015/16 Hertha pelasi hyvin Dárdain alaisuudessa ja joukkue selvisi Saksan cupissa aina välieriin saakka, kunnes hävisi Borussia Dortmundille.


title: Gaya (departementti)

text: Gaya on departementti Nigerin Dosson alueella. Sen arvioitu pinta-ala on 2 581,98 neliökilometriä. Asukkaita on 261 693 henkeä (vuonna 2012).


title: Gaya (departementti)

text: Gayan departementti sijaitsee Dosson alueen eteläisimmässä osassa. Se rajoittuu lännessä Dosson ja pohjoisessa Dioundioun departementteihin, idässä Nigeriaan ja lounaassa Beniniin.


title: Gaya (departementti)

text: Seutu kuuluu Sudanin ilmastovyöhykkeeseen. Kuiva kausi kestää lokakuusta maaliskuuhun ja sadekausi huhtikuusta syyskuuhun. Luonnonvarainen kasvillisuus on pensas- ja metsäsavannia sekä metsää. Beninin rajalla virtaa Nigerjoki, johon laskee joukko "dallol"-nimellä kutsuttuja vadeja.


title: Gaya (departementti)

text: Departementin hallinnollinen keskus on Gayan kaupunki. Samannimisen kaupunkikunnan lisäksi siihen kuuluu viisi maalaiskuntaa: Bana, Bengou, Tanda, Tounouga ja Yélou. Perinteinen hallinto käsittää Banan, Gayan ja Yéloun kantonit. Hallinnollisia kyliä on yhteensä 126. Asukkaat ovat etupäässä tchiangoja (djermojen ja hausojen sekakansaa), dendejä ja djermoja.


title: Gaya (departementti)

text: Gayaan johtaa päällystetty maantie Dossosta. Kaupungissa on lentokenttä. Seudun pääelinkeinot ovat maatalous ja karjanhoito. Tärkeimmät viljelykasvit ovat hirssi, durra, fonio, maissi, riisi ja maapapu. Myytäväksi kasvatetaan maapähkinää, lehmänpapua, maniokkia, bataattia, seesamia, sipulia ja sokeriruokoa. Kotieläimiä ovat naudat, lampaat, vuohet, kamelit, hevoset, aasit ja siipikarja. Lisäksi harjoitetaan käsityöammatteja ja erityisesti Beniniin suuntautuvaa kaupankäyntiä.


title: Jaakko Lintinen

text: Jaakko Lintinen (s. 1933) on suomalainen toimittaja ja taidekriitikko. Koulutukseltaan hän on filosofian maisteri.


title: Jaakko Lintinen

text: Lintinen oli Taide-lehden pitkäaikainen toimitussihteeri ja lehden loppuaikoina 1990-luvulla myös sen päätoimittaja.


title: Jaakko Lintinen

text: Vuonna 1984 Lintinen sai E. J. Vehmaksen palkinnon ja vuonna 2009 hänet nimettiin Suomen arvostelijain liiton kunniajäseneksi.


Gologin tiibetiläisten autonominen prefektuuri (, "Golog Poirig Ranggyong Kü", ) eli Golog, tai joskus pinyinin mukaan Guoluo, on tiibetiläisille varattu autonominen prefektuuri Kiinan Qinghain maakunnan kaakkoisosassa. Prefektuurin pinta-ala on 76 442 neliökilometriä ja väkiluku 181 682 (2010). Prefektuurin päähallintopaikka sijaitsee Maqênin piirikunnassa, jonka keskusta sijaitsee linnuntietä noin 275 kilometriä maakunnan pääkaupunki Xiningistä etelälounaaseen.


title: Gologin tiibetiläisten autonominen prefektuuri

text: Piirikuntatasolla autonominen prefektuuri jaetaan kuuteen piirikuntaan (numerointi kuten oheisessa kuvassa):


text: Vuoden 2014 lopussa Gologissa asui 194 156 henkilöä, josta oli 178 371 tiibetiläistä (91,87%).


title: State Grid Corporation of China

text: State Grid Corporation of China (SGCC, ; pinyin: Guójiā Diànwǎng Gōngsī) on erittäin suuri, vuonna 2002 perustettu kiinalainen valtionyhtiö. SGCC on maailman suurin sähkonsiirtoverkkojen rakentamiseen ja operointiin keskittynyt yhtiö. Yhtiö operoi myös maailman suurinta aurinkovoimalaitosta. Kiinan laajenevan uusiutuvan energiatuotannon takia yhtiö uusii laajalti Kiinan sähkönsiirtoverkkoja. Yhtiön kotipaikka on Peking. SGCC on myös yksi maailman suurimpia työnantajia. Yhtymä kertoo sillä olevan 1,87 miljoonaa työntekijää, ja toisenkin lähteen mukaan väkeä on 921 964 henkeä.


title: State Grid Corporation of China

text: Ulkomaista toimintaa yhtiöllä on muun muassa Filippiineillä, Brasiliassa, Portugalissa ja Australiassa.


title: State Grid Corporation of China

text: Vuoden 2015 Fortune 500 -listallaan talouslehti Fortune arvioi SGCC:n sijalle 7 viidestäsadasta arvioimastaan suuryrityksestä maailmanlaajuisesti. Yrityksen liikevaihto oli vuonna 2014 yhteensä 339,426 USD ja nettovoitto 9,796 miljardia dollaria.


title: State Grid Corporation of China

text: SGCC:n perustaminen oli osa Kiinan valtion energiasektorin uudistusten kolmatta vaihetta. Vuonna 2002 valtion jättiläismäinen voimantuotantokonserni (State Power Corporation), joka vastasi tuolloin 46 prosentista koko Kiinan sähköntuotannosta, jaettiin pienempiin osiin. Kantaverkkoyhtiöitä perustettiin kaksi: State Grid Corporation of China (SGGC, Peking) ja pienempi China Southern Power Grid (CSG, Kanton). Voimantuotantoyhtiöitä perustettiin viisi: China Huaneng Group (tytäryhtiö pörssiyritys Huaneng Power International), China Datang Corporation, China Huadian Corporation, China Guodian Corporation ja China Power Investment Corporation.


title: Perjodihappo

text: Perjodihappo (HIO) on epäorgaaninen molekyyliyhdiste ja yksi jodin happihapoista. Yhdistettä voidaan käyttää muun muassa hapettimena ja värjäysreagenssina biokemiallisissa tutkimuksissa.


title: Perjodihappo

text: Huoneenlämpötilassa perjodihappo on valkoista kiteistä ainetta. Yhdiste liukenee erittäin hyvin veteen ja liukenee myös eräisiin orgaanisiin liuottimiin kuten etanoliin, dietyylieetteriin ja tetrahydrofuraaniin. Yhdiste on suhteellisen heikko happo ja sen pK-arvot kolmelle ensimmäiselle deprotonoitumiselle ovat pK 3,29, pK 8,31 ja pK 11,6. Perjodihappo on vahva hapetin erityisesti happamissa olosuhteissa ja kykenee hapettamaan muun muassa mangaani(II)ionit permanganaateiksi, sulfiitit sulfaateiksi ja alkoholit ketoneiksi. Kuumennettaessa perjodihappo alennetussa paineessa triperjodihapoksi (HIO) noin 70 °C:n lämpötilassa ja noin 100 °C:n lämpötilassa muodostuu metaperjodihappoa (HIO). Enemmän kuumennettaessa muodostuu lopulta jodipentoksidia.


title: Perjodihappo

text: Perjodihappoa voidaan valmistaa hapettamalla jodihappoa tai natriumjodaattia elektrolyyttisesti tai kloorin avulla. Sitä muodostuu myös käsiteltäessä bariumperjodaattia rikkihapolla, jolloin veteen liukenematon bariumsulfaatti saostuu ja perjodihappo jää liuokseen.


title: Perjodihappo

text: Perjodihappoa voidaan käyttää orgaanisessa synteeseissä hapetettaessa dioleita ketoneiksi ja sekundäärisiä amiineja nitrosoamiineiksi. Se myös hajottaa useat suojaryhmät ja epoksidirenkaan. Biokemiallisissa tutkimuksissa perjodihappoa voidaan käyttää yhdessä hopean, hopean ja kromihapon tai tiosemikarbatsidien kanssa polysakkaridien kuten glykogeenin tai glykosaminoglykaanien värjäämiseen.


title: Lasten ja nuorten taidekeskuksen säätiö

text: Lasten ja nuorten taidekeskuksen säätiön perustivat opetusministeriö ja Hyvinkään kaupunki vuonna 1980. Säätiö ylläpitää taidekeskusta, jonka ytimen muodostaa kansainvälinen lasten ja nuorten taiteen arkisto. Arkisto sai alkunsa hyvinkääläisen kuvataiteilijan ja taideopettajan Eino Vesalaisen 1970-luvulla pitämistä kansainvälisistä maalauskilpailusta. Hyvinkäällä oli Vesalaisen toiminnan ansiosta vahva asema, kun opetusministeriö 1970-luvun lopulla päätti käynnistää valtakunnallisen lasten taidekeskuksen perustamisen eräiden ulkomaisten esikuvien innostamana. Taidekeskuksen tehtävänä on sääntöjen mukaan kansainvälisen lasten ja nuorten taiteen kokoelman kartuttaminen ja arkistointi, kotimainen näyttelytoiminta, kansainvälinen toiminta, koulutus- ja tutkimustoiminta, taiteellinen kokeilutoiminta sekä paikallinen taidekasvatustoiminta.


title: Lasten ja nuorten taidekeskuksen säätiö

text: Paikallisesti, valtakunnallisesti ja kansainvälisesti toimiva Lasten ja nuorten taidekeskus edistää taidekasvatusta pääasiassa visuaalisissa taiteissa. Taidekeskus toimii yhteistyössä nuorisotyön, kulttuurin, taiteen, tutkimuksen sekä opetuksen ja koulutuksen asiantuntijoiden kanssa. Se toimii linkkinä taidealan, lasten ja nuorten sekä heidän kanssaan työskentelevien välillä. Taidekeskus tuottaa näyttelyitä, kokoaa koti- ja ulkomaista lasten ja nuorten taidetta, tutkii, kouluttaa ja innostaa elämyksiin taiteen parissa. Taidekeskus on yksi opetus- ja kulttuuriministeriön nimeämistä nuorisotyön valtakunnallisista palvelu- ja kehittämiskeskuksista.


title: Lasten ja nuorten taidekeskuksen säätiö

text:
Taidekeskuksen toimitilat ovat Hyvinkään Villatehtaalla vuonna 2005 avatussa Lasten ja nuorten kulttuurikeskus Villa Artussa. Samoissa tiloissa toimivat myös taiteen perusopetusta antavat Hyvinkään kaupungin Lasten ja nuorten kuvataidekoulu sekä Taito-Uusimaan käsityökoulu Helmi. Kulttuurikeskuksen toimijoita yhdistää innostus luoda Villa Artusta valtakunnallinen kokeellisen taidekasvatuksen laboratorio ja innostava oppimisympäristö eri ikäisille taiteen tekijöille ja kokijoille.
Taidekeskuksen tutkimuksellisen toiminnan keskiössä on kansainvälinen lasten ja nuorten taiteen arkisto, jossa on arviolta 100 000 teosta yli 130 maailman maasta. Aineisto on digitoitu ja asiasanoitettu, ja sitä voi tutkia niin taiteellisista kuin kulttuurihistoriallisista lähtökohdista käsin. Sekä maantieteellinen kattavuus että eri-ikäisten lasten ja nuorten tekemät teokset tarjoavat mahdollisuuden myös vertailevaan tutkimukseen.


title: Saara Jantunen

text: Saara Jantunen (s. 1980 Hamina) on suomalainen sotatieteiden tohtori, joka on vuodesta 2014 lähtien työskennellyt Suomen puolustusvoimien palveluksessa informaatiosodankäynnin asiantuntijana. Jantunen on opiskellut englantilaista filologiaa Groningenin yliopistossa Hollannissa sekä Helsingin yliopistossa. Jantusen väitöskirja tarkasteli ideologian ilmenemismuotoja Yhdysvaltain strategisessa kommunikaatiossa. Ennen uraa puolustusvoimissa Jantunen työskenteli englannin opettajana 2008 – 2013.


title: Saara Jantunen

text: Jantunen on kirjoittanut kirjan "Infosota" (Otava, 2015), jossa hän käsittelee aihetta erityisestä Venäjän kannalta.


title: Saara Jantunen

text: Vuonna 2017 tasavallan presidentti palkitsi Jantusen työstään 4. luokan vapaudenristillä.


title: Saara Jantunen

text: Saara Jantunen on Elisabeth Rehniin liittyvän ajatushautomon, Elisabeth Rehn Bank of Ideas:n, toinen perustajajäsen.


title: Saara Jantunen

text: Jantunen asuu Helsingissä. Hän on suorittanut vapaaehtoisen varusmiespalveluksen 2004 – 2005 ja on sotilasarvoltaan kersantti.


title: Stuart Hall

text: Stuart Hall (3. helmikuuta 1932 Kingston – 10. helmikuuta 2014 Lontoo) oli jamaikalaissyntyinen sosiologi ja kulttuurintutkija. Hän tutki monikulttuurisuuden, identiteetin, sukupuolen murrosta ja rasismin rakenteita. Hall tunnettiin pääministeri Margaret Thatcherin talouspolitiikan ja uuskonservatiivisen ideologian tiukkana arvostelijana. Hän myös piti julkisuudessa aktiivisesti esillä Britannian värillisen väestönosan ja monikulttuurisuuden marginalisoitua asemaa.


title: Stuart Hall

text: Hall oli New Left -liikkeen keskeinen vaikuttaja. Hallia on kritisoitu hänen teorioidensa monitulkintaisuudesta sekä käsitteiden määrittelyn epämääräisyydestä. Häntä on myös jonkin verran kritisoitu siitä, että hän käytti elämäntarinaansa osana teorianmuodostustaan. Hallin kiinnostus maahanmuuttokokemusten tarkastelemiseen kumpusi nimenomaan hänen omasta taustastaan.


title: Vaporwave

text: Vaporwave on musiikin tyylisuunta, joka syntyi 2010-luvun alussa eri Internet-yhteisöissä. Sille on ominaista nostalginen suhtautuminen 1980-, 1990- ja 2000-luvun alun videopeleihin, teknologiaan ja mainoksiin. Musiikillisesti vaporwave on ottanut vaikutteita mainos- ja hissimusiikista sekä lounge- ja smooth jazzista. Samplaaminen eli ääninäytteiden käyttäminen on yleistä, ja näytteitä usein hidastetaan, asetetaan soimaan yhtäaikaisesti sekä pätkitään Chopped and Screwed -tyylin mukaisesti.


title: Vaporwave

text: Musiikkiin liitettyyn visuaaliseen tyylilajiin viitataan usein sanalla "aesthetics" (). Siinä käytetään muun muassa elementtejä antiikin klassisesta kuvanveistosta, verkkosivujen suunnittelusta, surrealismista, low poly -renderoinnista, glitch-taiteesta, VHS-nauhoituksista, animesta ja mangasta sekä kyberpunk-taiteesta.


title: Vaporwave

text: Vaporwaven tunnetuimpiin artisteihin kuuluvat muun muassa Vektroid, BLΛNK BANSHΣΣ, 情報デスクVIRTUAL, Saint Pepsi, Internet Club ja マクロスMACROSS 82-99.


title: Vaporwave

text: Fashwave on elektronisen musiikin tyylisuunta, jota on kutsuttu äärioikeistolaisen alt-right-liikkeen omaksi musiikiksi.


title: Vaporwave

text: Laborwave on elektronisen musiikin tyylisuunta, jota on kutsuttu vasemmisto-liikkeen musiikiksi.


title: James Deen

text: James Deen (oik. Bryan Matthew Sevilla, s. 7. helmikuuta 1986 Los Angelesin piirikunta, Kalifornia) on yhdysvaltalainen AVN-palkittu pornonäyttelijä ja ohjaaja. Hän aloitti esiintymisen 2004.


title: James Deen

text: Deen oli omien sanojensa mukaan halunnut esiintyä pornoelokuvissa jo lastentarhaikäisenä. Täytettyään 18 vuotta, Deen otti yhteyttä Pamela Peaksiin, joka järjesti hänelle koekuvauksen. Pian Deen esiintyi ensimmäisessä elokuvassaan "Art School Sluts". Sittemmin Deen esiintyi usein vanhempien naisten kanssa, erityisesti tehtyään rooleja MILFseeker.com-sivustolle. 2008 Deen palkittiin ensimmäistä kertaa XRCO-palkinnolla muun muassa parhaana elokuvaparina Joanna Angelin kanssa. Seuraavana vuonna 2009 Deen palkittiin AVN-palkinnolla vuoden miesesiintyjänä, jonka myötä hänestä tuli nuorin voittaja.


title: Symbiosis

text: Symbiosis on Stefan Lindforsin muotoilema veistos Turussa, Aurajokirannassa Forum Marinum -merimuseon ja Suomen Joutsenen lähellä. Vuonna 2014 paljastettu ja 2015 nykyiselle paikalleen sijoitettu veistos liittyy Saaristomeren suojelukampanjaan: sen pintaan hitsataan jatkuvasti lisää teräslaattoja, joihin on kaiverrettu lahjoittajien nimiä.


title: Symbiosis

text: ”Suomuiksi ja suliksi” kutsuttuja haponkestäviä teräslaattoja voivat ostaa yksityishenkilöt, yritykset ja yhteisöt, ja tuotto ohjataan Saaristomeren Suojelurahastoon. Pienimmät laatat maksavat 75 ja suurimmat 5 000 euroa. Tavoitteeksi asetetusta 3 500 laatasta oli lokakuuhun 2015 mennessä saatu kokoon tuhat.


title: Symbiosis

text: Kalan ja linnun päitä kuvaava veistos on pinta-alaltaan 8 × 4,5 metriä ja korkeudeltaan 2,5 metriä.


title: Symbiosis

text: Veistoksen paljastivat Turun Itämeri-päivillä kesäkuun 2014 alussa Suomen ja Viron pääministerit Jyrki Katainen ja Taavi Rõivas. Tämä tapahtui Forum Marinumin edustalla, minkä jälkeen veistos oli elokuussa 2014 tarkoitus lennättää näyttävästi joen yli ja sijoittaa Korppolaismäen kalliolle, jossa se olisi valaistuna toiminut eräänlaisena merelle näkyvänä ”majakkana”. Teoksen pysyväksi sijoituspaikaksi tuli yleisön ja myös Stefan Lindforsin toiveesta kuitenkin Aurajoen ranta Suomen Joutsenen katveessa, jossa se saa enemmän katsojia.


title: Ousmane Dembélé

text: Ousmane Dembélé (s. 15. toukokuuta 1997 Vernon) on malilaisia sukujuuria omaava ranskalainen jalkapalloilija, joka edustaa Espanjan La Ligassa pelaavaa Barcelonaa. Vasenjalkainen Dembélé on vasen laitahyökkääjä.


title: Ousmane Dembélé

text: Dembélé siirtyi Stade Rennaisin juniorijoukkueeseen vuonna 2010 Évreux FC:stä. Rennesin edustusjoukkueessa Ligue 1:ssä hän teki debyyttinsä marraskuussa 2015 Angersia vastaan ja avausmaalinsa seuraavalla kierroksella Bordeaux'n verkkoon. Maaliskuussa 2016 Dembélé teki ammattilaisuransa ensimmäisen hattutempun Nantesia vastaan. Hän teki kauden aikana 12 maalia pelaamassaan 26 ottelussa. Kaudeksi 2016–2017 Dembélé siirtyy Saksan Bundesliigan Borussia Dortmundin riveihin.


title: Ousmane Dembélé

text: Dembélé pelasi kaudella 2016–2017 kaikkiaan 32 bundesliigaottelua ja teki kuusi maalia. Saksan cupin loppuottelussa hän teki maalin Dortmundin kukistaessa Eintracht Frankfurtin. Mestarien liigassa hän pelasi Dortmundin kaikki kymmenen ottelua. Hänet valittiin Bundesliigan kauden nuoreksi pelaajaksi.


title: Ousmane Dembélé

text: Barcelona osti Dembélén Dortmundista 105 miljoonalla eurolla 25. elokuuta 2017. Seura ja pelaaja tekivät viiden vuoden sopimuksen. Hän kärsi syyskauden reisivammasta, ja ehti pelata kauden aikana 17 La Liga -ottelua ja kolme Espanjan cupin ottelua Barcelonan voittaessa tuplamestaruuden.


title: Ousmane Dembélé

text: Esiinnyttyään 20 kertaa Ranskan juniorimaajoukkueissa, Dembélé teki debyyttinsä Ranskan maajoukkueessa ystävyysottelussa Italiaa vastaan syyskuussa 2016. Ensimmäisen arvokilpailujen karsintaottelunsa hän pelasi muutamaa päivää myöhemmin Valko-Venäjää vastaan. Ensimmäisen maaottelumaalinsa hän teki ystävyysottelussa Englantia vastaan kesäkuussa 2017.


title: Ousmane Dembélé

text: Dembélé kuului maailmanmestaruuden voittaneeseen Ranskan joukkueeseen Venäjällä 2018. Hän pelasi kaikissa alkulohkon otteluissa, mutta niiden jälkeen vain kaksi minuuttia puolivälierässä Uruguayta vastaan.


title: Dembélé

text: Dembélé on alun perin malilainen sukunimi. Se on muun muassa seuraavien henkilöiden sukunimi:


title: Väiski on aina Väiski

text: Väiski on aina Väiski ("The Bugs Bunny/Road Runner Movie") on Warner Bros. -studion tuottama vuonna 1979 valmistunut animaatioelokuva, jonka on ohjannut Chuck Jones yhdessä Phil Monroen kanssa. Kyseessä on kooste-elokuva, joka sisältää valikoiman parhaita Chuck Jonesin 1940–1960-luvuilla ohjaamista Looney Tunes -lyhytanimaatioista. Niiden väliin on sijoitettu lyhyitä juonto-osuuksia, joissa mahtavassa huvilassa eläkepäiviään viettävä Väiski Vemmelsääri esittelee Looney Tunes -animaatioiden hahmoja ja tapahtumia. Väiski Vemmelsäären ohella Repe Sorsa esiintyy suuressa osassa valikoiduista animaatioista. Koko elokuvan loppuosa on omistettu Kelju K. Kojootti ja Maantiekiitäjä -lyhytanimaatioista laaditulle yhtenäiselle koosteelle.


title: Väiski on aina Väiski

text: "Väiski on aina Väiski" sisältää useita Chuck Jonesin arvostetuimpia lyhytelokuvia, kuten jatkuvaan neljännen seinän rikkomiseen perustuva surrealistinen "Duck Amuck" (1953), jossa näkymätön animaattori piinaa Repe Sorsaa, niin sanotun metsästystrilogian käynnistänyt "Rabbit Fire" (1951), jossa Väiski ja Repe yrittävät kilvan usuttaa Elmerin toistensa kimppuun, sekä Richard Wagnerin oopperoita parodioiva Väiski ja Elmeri -tarina "What's Opera, Doc?" (1957). Eräitä vähemmän kuuluisia Jonesin lyhytelokuvia on tässä lyhennetty alkuperäisestä.


title: Väiski on aina Väiski

text: Lähes kaikkia elokuvan hahmoja ääninäyttelee Mel Blanc. Elmerin äänenä on Arthur Q. Bryan.


title: Väiski on aina Väiski

text: Warner Bros. julkaisi "Väiski on aina Väiskin" jälkeen seuraavan vuosikymmenen aikana kolme muuta vastaavaa kooste-elokuvaa vanhoista Looney Tunes -lyhytelokuvista. Kooste-elokuvan ideaa oli käytetty jo tätä ennen vuonna 1975 valmistuneessa dokumentissa "Väiski Vemmelsäären juhlagaala" ("Bugs Bunny Superstar"), jossa veteraanianimaattori Bob Clampett oli ottanut yksinään kunnian Väiski Vemmelsäären hahmon luomisesta ja sivuuttanut Chuck Jonesin osuuden. Kostoksi tästä Jones lisäsi "Väiski on aina Väiskiin" kohtauksen, jossa Väiski kertoo katsojille lukuisista "isistään" kuitenkaan mainitsematta Clampettia.


title: Väiski on aina Väiski

text: "Video-oppaassa" vuodelta 1994 Markku Salmi kehuu etenkin koosteen alun avaruusjaksoja ja antaa sille neljä tähteä viidestä, mikä vastaa sanallista arviota ”erinomainen”.


title: Pacific Crest Trail

text: Pacific Crest Trail eli PCT on 4 265 kilometriä pitkä yhdysvaltalainen vaellusreitti, joka kulkee Meksikon rajalta Kanadan rajalle Kalifornian, Oregonin ja Washingtonin osavaltioiden läpi. Clinton Churchill Clarke esitti ajatuksen Yhdysvaltain läpi kulkevasta vaellusreitistä jo vuonna 1932, mutta virallisen statuksen Pacific Crest Trail sai vuonna 1968 ja se valmistui lopullisesti vasta 1990-luvun alkupuolella. Arviolta 180–300 vaeltajaa kulkee PCT:n läpi vuosittain.


title: Pacific Crest Trail

text: PCT tuli kuuluisaksi Cheryl Strayedin omakohtaisiin kokemuksiin perustuvan kirjan "Villi vaellus" ("Wild: From Lost to Found on the Pacific Crest Trail") myötä. Kirja julkaistiin vuonna 2012, ja siitä tehty elokuvasovitus "Wild – Villi vaellus" sai ensi-iltansa joulukuussa 2014. Cheryl Strayed vaelsi sadan päivän ajan PCT:llä vuonna 1995.


title: Josef Wenzel I

text: Josef Wenzel I (9. elokuuta 1696 – 10. helmikuuta 1772) oli Liechtensteinin ruhtinas kahdesti, ensin vuosina 1712–1718 ja uudestaan vuodesta 1748 kuolemaansa saakka. Lisäksi hän toimi ruhtinaana käytännössä myös vuodet 1732–1745, joina hän oli alaikäisen Johann Nepomuk Karlin holhooja.


title: Josef Wenzel I

text: Hän meni 19. huhtikuuta 1718 naimisiin serkkunsa, prinsessa Anna Maria Antonien kanssa. He saivat viisi lasta, jotka kaikki kuolivat nuorina:


title: Peter Karlsson

text: Peter Karlsson (17. helmikuuta 1966 Västerås – 11. maaliskuuta 1995 Västerås) oli ruotsalainen jääkiekkoilija. Hän pelasi urallaan lähinnä Ruotsilla toiseksi korkeimmalla sarjatasolla Allsvenskanissa, mutta edusti Västeråsia myös Elitserienissä kaudella 1992–1993.


title: Peter Karlsson

text: Karlsson kuoli maaliskuussa 1995 19-vuotiaan uusnatsin puukotettua häntä. Teon syynä oli Karlssonin homoseksualisuus. Elokuussa 1997 hänen muistokseen pelattiin ottelu, jossa vastakkain olivat Västerås IK ja ruotsalaisista NHL-pelaajista koottu joukkue.


title: Joona Leppälä

text:
Joona Leppälä (s. 4. huhtikuuta 1993) on suomalainen YouTube-persoona, joka tekee videoita nimimerkillä ZoneVD.
Leppälä muutti 2016 vuoden kesällä Rovaniemeltä Jyväskylään. Hänen kotipaikkakuntansa on Ylivieska. Leppälällä on yli 185 000 tilaajaa YouTubessa. Hän aloitti videoiden tekemisen vuonna 2008 ilmaveivausvideoilla ja vloggaamisen vuonna 2013. Vuonna 2009 hän esitti "Talent Suomi" -ohjelmassa ilmaveivausta ja pääsi finaaliin.


title: Joona Leppälä

text: Leppälä tekee kanavalleen pääasiassa videoblogeja jotka seuraavat hänen elämäänsä. Hänellä on myös videoita, joissa hän esiintyy itse eri persoonassa. Hänen viisi persoonaansa ovat veljekset "Vili", "Rubert ja Albert," heidän isänsä "Nörtti-Joona" ja hyvin omalaatuinen "Köyriäis-Joona". Vilillä, Rubertilla ja heidän isällään on ollut myös yksittäisten sketsien lisäksi oma sarjansa kanavalla, joka on eräänlainen "dokumenttisarja" perheen elämästä.


title: Joona Leppälä

text: Leppälällä on myös ollut monenlaisia omia videosarjoja hänen kanavallaan. Näistä esimerkkeinä:


title: Joona Leppälä

text: Leppälä lopetti Pelihaippi-, ja ZoneTV-sarjat vuoden 2017 kesäkuun alussa. Hän kertoi syyksi sen, että jokainen jakso tuntui kulkevan samalla kaavalla.


title: Joona Leppälä

text: Leppälä opiskeli liikunnanohjausta ammattikorkeakoulussa, ja valmistui joulukuussa 2016 liikunnanohjaajaksi.


title: Joona Leppälä

text: Vuonna 2016 Leppälä perusti Tuomas Männistön (YouTubessa nimellä Torppe) kanssa yhteisen Torviduo-kanavan. Kanavalle he tekevät pelivideoita monista erilaisista peleistä. Torviduo-kanavalla on yli 30 000 tilaajaa.


title: Anton Florian

text: Anton Florian (28. toukokuuta 1656 – 11. lokakuuta 1721) oli Liechtensteinin ruhtinas vuodesta 1718 kuolemaansa saakka.


title: Anton Florian

text: Hän meni 15. lokakuuta 1679 naimisiin Thun-Hohensteinin kreivitär Eleonore Barbara Catharinan kanssa. He saivat 11 lasta, joista useimmat kuolivat nuorina:


title: Blås ut mitt månljus

text: Blås ut mitt månljus on ruotsalaisen blueskitaristi-laulajan Rolf Wikströmin kymmenes albumi, joka julkaistiin vuonna 1986 levymerkillä Nacksving.


title: Blås ut mitt månljus

text: Kaikki kappaleet on kirjoittanut Rolf Wikström, ellei toisin mainita.


title: Evert Wilhelm Åberg

text: Evert Wilhelm Åberg (9. syyskuuta 1890 – 29. tammikuuta 1959 Iisalmi) oli suomalainen teollisuusneuvos ja iisalmelaisen panimoyritys Olvi Oy:n toimitusjohtaja.


title: Evert Wilhelm Åberg

text: Åbergin vanhemmat olivat panimomestari William Gideon Åberg (1849–1930) ja Onni Edith Alfhild Nygrén (1864–1940). Hän oli naimisissa Hedvig Johanna Frohnen (s. 1892) kanssa.


title: Evert Wilhelm Åberg

text: Åberg hankki omistukseensa vuonna 1919 olutta, sahtia, simaa ja limonadia valmistaneen "Iisalmen Oluttehdas Oy":n jonka hänen isänsä oli perustanut kahdeksan yhtiökumppanin kanssa vuonna 1878. Vuonna 1925 hän perusti Kajaanissa toimineen "Kajaanin Kalja Oy":n. Kun kieltolaki kumottiin 1932 Kajaanin Kalja Oy:n nimeksi muutettiin "Oluttehdas Oiva Oy" joka sitten vuokrasi Iisalmen Oluttehdas Oy:n laitteet ja aloitti III-oluen valmistuksen. Vuonna 1952 tehtaan nimeksi tuli "Olvi Oy" ; nimi ostettiin toimintansa lopettaneelta helsinkiläiseltä oluttehtaalta.


title: Evert Wilhelm Åberg

text: E. W. Åberg perusti vuonna 1955 vaimonsa Hedwigin kanssa Olvi-säätiön jolle siirrettiin enemmistö Olvi Oy:n osakkeista. Samana vuonna voimaan astunut uusi oluen myyntialuejärjestely johti siihen että Olvi Oy:n valmistaman vahvan oluen menekki laski lähes neljänneksen. 1950-luvulla Olvi Oy:n päätuotteena oli I-olut. Olvin tuotteiden menekki alkoi kasvaa 1960-luvulla kun oluen myyntialuerajoituksia lievennettiin ja Olvi pääsi markkinoimaan tuotteitaan myös Etelä-Suomeen. I-olut säilyi Olvin päätuotteena aina vuoteen 1969 saakka jolloin keskioluesta tuli Olvin tärkein myyntituote.


title: Free Range

text: Free Range on Veiko Õunpuun ohjaama vuonna 2013 valmistunut virolainen elokuva.


title: Free Range

text: Ensimmäisellä julkaisuviikollaan elokuvan kävi katsomassa 3 928 ihmistä. Vuoden 2013 aikana elokuvalla oli Virossa kaikkiaan 6 237 katsojaa.


title: Free Range

text: Elokuva valittiin Viron viralliseksi ehdokkaaksi parhaan vieraskielisen elokuvan Oscar-palkintosarjassa.


title: Ramilliesin taistelu

text: Ramilliesin taistelu käytiin 23. toukokuuta 1706 Espanjan perimyssodan aikana. Suurliiton – Itävalta, Englanti ja Alankomaiden tasavalta – kannalta taistelua olivat edeltäneet vuoden 1705 tuloksettomat sotaretket Bourbon-suvun armeijoita vastaan, joita johti Ranskan kuningas Ludvig XIV. Vaikka liittoutuneet olivat vuonna 1705 vallanneet Barcelonan, he olivat joutuneet keskeyttämään sotaretkensä Mosel-joella, Espanjan Alankomaissa heidän hyökkäyksensä ei ollut edennyt ja Pohjois-Italiassa he olivat kärsineet tappion. Vastustajiensa takaiskuista huolimatta, Ludvig XIV oli halukas tekemään rauhan – mutta hän halusi sen kohtuullisilla ehdoilla. Tästä syystä, ja lisäksi pitääkseen aloitteen itsellään, Ranska ja sen liittolaiset aloittivat hyökkäyksen vuonna 1706.


title: Ramilliesin taistelu

text: Suurliiton joukot murskasivat vastustajansa vajaassa neljässä tunnissa. Taistelun seurauksena liitto valtasi muun muassa Brysselin, Bruggen ja Antwerpenin. Sotaretken lopussa Villeroin armeija oli ajettu pois suurimmasta osaa Espanjan Alankomaita.


title: Ramilliesin taistelu

text: Vuonna 1704 Blenheimin taistelussa katastrofaalisen tappion kärsinyt Ranska sai seuraavana vuonna hieman armonaikaa. Marlboroughin herttuan vuoden 1705 sotaretken – hyökkäys Ranskaan Moselin laakson kautta – tarkoituksena oli viimeistellä Blenheimissa aloitettu työ ja suostutella kuningas Ludvig XIV tekemään rauha, mutta suunnitelman estivät sekä littolaiset että viholliset. Marlboroughin hollantilaisten liittolaisten haluttomuus jättää rajansa paljaaksi joukoista uuden riskialttiin seikkailun vuoksi, oli kiistänyt häneltä aloitteen, mutta vielä merkittävämpää oli Badenin rajakreivin ilmoitus siitä, ettei tämä voisi antaa suurta määrää joukkoja tulevaan taisteluun. Tämä johtui osaksi äkillisestä joukkojen siirtämisestä Reiniltä täydentämään prinssi Eugenen joukkoja Italiassa, ja osaksi Badenin terveydentilan heikkenemisestä, joka aiheutui edellisenä vuonna saadusta vakavasta jalkavammasta Schellenbergin rynnäkössä. Lisäksi Marlboroughin piti suoriutua keisari Leopold I:n kuolemasta toukokuussa ja Joosef I:n valtaannoususta, mikä väistämättömästi vaikeutti asioita Suurliitossa.


title: Ramilliesin taistelu

text: Myös Ranskan kuninkaan sinnikkyys ja hänen kenraaliensa ponnistelut kartuttivat Marlboroughin vaikeuksia. Painostaen tuntuvasti hollantilaisten komentajaa kreivi Overkirkiä, marsalkka Villeroi valtasi Huyn 10. kesäkuuta ennen kiiruhtamistaan kohti Liégeä. Marsalkka Villarsin painostaessa Moselilla, liittolaisten komentaja – jonka täydennykset alkoivat olla kriittsessä tilassa – joutui perumaan sotaretkensä 16. kesäkuuta. ”Mikä häväistys Marlboroughille”, ilakoi Villeroi, ”tehdä nyt vääriä liikkeitä ilman tulosta!” Marlboroughin lähdettyä pohjoiseen, ranskalaiset siirsivät joukkojaan Moselin laaksosta täydentämään Villeroita Flanderissa, samalla kun Villars marssi Reinille.


title: Ramilliesin taistelu

text: Englantilais-hollantilaiset joukot saivat hyvitystä epäonnistuneelle Mosellen sotaretkelle menestyksestä Elixheimissa ja Brabantin puolustuslinjojen ylittämisestä Espanjan Alankomailla (myös Huy vallattiin takaisin 11. heinäkuuta), mutta mahdollisuus saada ranskalaiset lopulliseen taisteluun onnistui välttämään Marlborough’ta. Vuosi 1705 osoittautui lähes täysin hedelmättömäksi herttualle, jonka sotilaallisia pettymyksiä kompensoi vain osaksi pyrkimykset diplomaattisella rintamalla missä, Düsseldorfin, Frankfurtin, Wienin, Berliinin ja Hannoverin hoveissa, Marlborough pyrki vahvistamaan tukea Suurliitolle ja siteeraamaan pikaisen tuen lupauksia seuraavan vuoden sotaretkelle.


title: Ramilliesin taistelu

text: 11. tammikuuta 1706 Marlborough saapui viimein Lontooseen diplomaattisen kiertueensa päätteeksi, mutta hän oli jo ollut suunnittelemassa strategiaansa seuraavalle vuodelle. Ensimmäinen vaihtoehto (vaikka on epävarmaa missä määrin herttua oli sitoutunut sellaiseen hankkeeseen) oli suunnitelma hänen joukkojensa siirtäminen Espanjan Alankomailta Pohjois-Italiaan; siellä hän aikoi yhdistyä prinssi Eugenen joukkoihin kukistaakseen ranskalaiset ja suojata Savoijia valloittamiselta. Savoiji toimisi sitten porttina Ranskaan vuorisolien kautta tai merivoimien tuella tehdyn hyökkäyksen kautta Välimeren rannikkoa pitkin Nizzan ja Toulonin välityksellä, kytkien vastakahdentuneiden Liittoutuneiden pyrkimysten kanssa Espanjassa. Vaikuttaa siltä, että herttuan lempihanke oli palata Mosellen laaksoon (missä marsalkka Marsin oli äskettäin ottanut komennon Ranskan joukoista) ja yrittää jälleen kerran edetä Ranskan sydämeen. Mutta näistä ratkaisuista tuli pian teoreettisia. Hieman jälkeen Marlboroughn saapumisen Alankomaiden tasavaltaan 14. huhtikuuta, uutiset tulivat perille suurista Liittoutuneiden takaiskuista laajemassa sodassa.


title: Andreas Mitter

text: Andreas Mitter (s. 28. marraskuuta 1981) on itävaltalainen mäkihyppyvalmentaja. Hän toimi vuosina 2016–2018 Suomen mäkihyppymaajoukkueen päävalmentajana.


title: Andreas Mitter

text: Mitterillä on valmennustutkinto Innsbruckin yliopistosta. Hän toimi Itävallan C-maajoukkueen päävalmentajana vuodet 2011–2012 ja B-maajoukkueen päävalmentajana vuodet 2012–2016. Maaliskuussa 2016 Mitter valittiin Suomen mäkihyppymaajoukkueen päävalmentajaksi 2+1-vuotisella sopimuksella. Hän on Suomen historian ensimmäinen ulkomaalainen päävalmentaja mäkihypyssä.


title: Andreas Mitter

text: Mitterin veli Christian toimii Norjan alppihiihtomaajoukkueen päävalmentajana.


title: Johanna Puhakka

text:
Johanna Julia Puhakka (s. 1993) on suomalainen näyttelijä. Hän on tullut tunnetuksi Alissa Nikkisen roolistaan televisiosarjassa "Salatut elämät". Vuonna 2003 hän näytteli Sibeliuksen tytärtä "Sibelius"-elokuvassa. Hän on esiintynyt myös erilaisissa mainoksissa ja näytellyt harrastelijateatterissa. Hänellä on myös oma YouTube-kanava nimellä Johanna Puhakka. Kanavalla on yli 40 000 tilaajaa.
Puhakan isä on kapellimestari Jari Puhakka. Puhakalla on kaksi pikkusiskoa, Pauliina ja Eveliina.


title: Janne Saarinen (näyttelijä)

text: Janne Saarinen (s. 1. marraskuuta 1995 Vesilahti) on suomalainen näyttelijä, joka on tullut tutuksi etenkin Anton Heleniuksen roolistaan televisiosarjassa "Salatut elämät".


title: Janne Saarinen (näyttelijä)

text: Hän on näytellyt Marco Bjurströmin ohjauksessa Valkeakosken kaupunginteatterin "Grease"-musikaalissa keväällä 2016 sekä Helsingin Kaupunginteatterissa "Prinsessa Ruusunen – Paluu tulevaisuuteen" -musikaalissa loppuvuodesta 2017.


title: Janne Saarinen (näyttelijä)

text: Saarinen laulaa vapaa-ajallaan Kaksoisveljet-nimisessä bändissä ja harrastaa futsalia. Saarinen osallistui Idols-laulukilpailun kuudennelle tuotantokaudelle vuonna 2012 edeten koelauluista teatteriviikonloppuun. Hän oli Kokoomuksen sitoutumattomana ehdokkaana Vesilahden kuntavaaleissa 2017 saaden 29 ääntä ja jääden varasijalle.


title: Michael Barratt (televisiojuontaja)

text: Michael Barratt (s. 3. tammikuuta 1928 Leeds) on entinen englantilainen televisiojuontaja ja toimittaja sekä tietokirjailija. Hän tuli tunnetuksi etenkin suositun, joka arki-ilta lähetetyn "Nationwide"-ajankohtaisohjelman juontajana BBC:ssä vuosina 1969–1977.


title: Michael Barratt (televisiojuontaja)

text: Leedsiläiseen virkamiesperheeseen syntynyt Michael Barratt kävi Rossall School -poikakoulun Lancashiressa ja Paisley Grammar Schoolin Skotlannissa. Hän kiinnostui lehtialasta ja kertoo aloittaneensa toisen maailmansodan aikana 16-vuotiaana teetarjoilijana "The Sunday Mail" -lehdessä Glasgow’ssa. Hän eteni ensin urheilutoimittajaksi ja vähitellen yleistoimittajaksi ja lähti 1956 Nigeriaan, jossa hän työskenteli "Nigerian Citizen" -sanomalehdessä ja maan radioyhtiössä.


title: Michael Barratt (televisiojuontaja)

text: Palattuaan Englantiin Barratt oli toimittajana alueellisissa sanomalehdissä. Samanaikaisesti hän avusti BBC:n ulkomaanpalvelun vastaperustetulla Afrikan-osastolla ja toimi freelance-reportterina myös televisiolle, aluksi Midlandsin alueellisessa ohjelmassa "Scan". Pian Barratt siirtyi kokonaan televisioon ja alkoi tehdä BBC:n ajankohtaisohjelmaa "Midlands Today", sitten kaksi vuotta valtakunnallista "Panoramaa" kunnes lähti mukaan tekemään "24 Hours" -nimistä uutiskatsausta. Pisin rupeama oli "Nationwide"-ohjelman juontajana vuodesta 1969 vuoteen 1977. Sen jälkeen hän juonsi Thames Televisionin "Reporting London" -ohjelmaa, kunnes perusti oman yritysvideoita tekevän tuotantoyhtiönsä Michael Barratt Limited, joka toimi vuoteen 1997 saakka. Hän on toiminut myös luennoijana, viestintäkonsulttina ja erilaisten kongressien puheenjohtajana.


title: Michael Barratt (televisiojuontaja)

text: Barratt on kirjoittanut myös tietokirjoja kuten "Michael Barratt's Complete Gardening Guide", "Making the Most of the Media" ja "Making the Most of Retirement". Vuonna 2013 hän julkaisi muistelmansa nimeltä "Mr. Nationwide". Ensimmäiset muistelmansa hän julkaisi jo 1970-luvun loppupuolella.


title: Jared Fogle

text: Jared Scott Fogle (s. 23. elokuuta 1977) on Subway-pikaruokaketjun entinen mainoskasvo. Hän nousi julkisuuteen 1990-luvun lopussa, kun hän ilmoitti laihduttaneensa Subwayn tuotteiden avulla noin vuodessa lähes 200 kilosta 80:een kiloon. Laihdutuksen ansiosta hän esiintyi 15 vuoden ajan lukuisissa yhtiön mainoskampanjoissa Yhdysvalloissa. Lisäksi hän on kiertänyt puhumassa lihavuudesta kouluissa sekä sairaaloissa ja perustanut lasten ylipainoon keskittyneen hyväntekeväisyysjärjestön.


title: Jared Fogle

text: Vuonna 2015 Fogle sai yli 15 vuoden vankeustuomion lapsipornon hallussapidosta ja maksullisesta seksistä alaikäisten kanssa.


title: Aidyn Aimbetov

text: Aidyn Akanovitš Aimbetov (, s. 27. heinäkuuta 1972 Zaria Kommunizma, Kazahstanin SNT, Neuvostoliitto) on kazakstanilainen kosmonautti. Aimbetov on koulutukseltaan Kazakstanin ilmavoimien hävittäjälentäjä ja sotilasarvoltaan eversti.


title: Aidyn Aimbetov

text: Aimbetov valittiin kosmonauttikoulutukseen vuonna 2003. Kesäkuussa 2015 hänet valittiin Sojuz TMA-18M -lennon miehistön jäseneksi kun laulaja Sarah Brightman ja hänen varamiehensä Satoshi Takamatsu peruivat kumpikin osallistumisensa lennolle. Hän lähti lennolle Kansainväliselle avaruusasemalle 2. syyskuuta 2015 ja palasi maahan Sojuz TMA-16M -aluksella 12. syyskuuta 2015.


title: Flatus (yhtye)

text: Flatus oli 1980-luvun alussa vaikuttanut, Helsingin Maunulaan voimakkaasti identifioitunut suomenkielistä rock-painotteista musiikkia esittänyt yhtye. Flatuksen single "Daisy Love" nousi Suomen virallisen singlelistan neljänneksi vuonna 1981, mutta yhtyeen lopullinen läpimurto jäi toteutumatta.


title: Flatus (yhtye)

text: Flatuksen tunnetuimpaan kokoonpanoon kuuluivat Ilkka "Ile" Nieminen (laulu), Markku Mutru (kitara ja laulu), Tote Hatakka (koskettimet), Anssi Salminen (basso) ja tuolloin vielä teini-ikäinen Kinde Leskinen (rummut).


title: Flatus (yhtye)

text: Radio Helsingin haastattelussa maaliskuussa 2016 Kärtsy Hatakka kertoi veljensä Toten alun perin perustaneen yhtyeen uuden aallon hengessä, mutta aluksi kysymys oli vain "jamimeiningistä". Sellaiseksi kaikki olisi Hatakan mukaan jäänytkin, kunnes Maunulasta löytynyt Nieminen toi Flatukseen singer-songwriter -tyyppisen lauluntekokulttuurin. Karismaattisena esiintyjänä ja lahjakkaana lauluntekijänä Niemisestä tulikin nopeasti yhtyeen keulakuva.


title: Flatus (yhtye)

text: "Daisy Loven" menestyksen jälkeen Finnlevy julkaisi kaksi Jaakko Salon tuottamaa singleä, jotka sisälsivät Flatuksen kappaleita Niemisen esittäminä. Flatus yhtyeenä ei kuitenkaan ollut näillä julkaisuilla mukana, vaan taustalla soittivat studiomuusikot. Etenkin fanien parissa levisi myös Studio 303:ssa äänitetty ja Jarno "Jabba" Patalan miksaama 13 raidan demo, joka sisälsi keikoilla suosittuja kappaleita. Näitä olivat muun muassa koskettava "Valkoinen kuolema" sekä ajan henkeä hyvin kuvaava "Liikaa Progee", jonka lauloi kitaristi Markku Mutru.


title: Flatus (yhtye)

text:
Yhtyeen toiminta hiipui pian tämän jälkeen. Ile Nieminen menehtyi syöpään vuonna 2006 ja Markku Mutru vuonna 2012.
Maaliskuussa 2016 Stupido Records julkaisi "Maunula"-levyn, joka sisältää Kärtsy Hatakan kokoaman yhtyeen versioita Flatuksen tuotannosta sekä Tote Hatakan ennen julkaisemattomia kappaleita. Levyn on tuottanut Pave Maijanen ja se on toteutettu osin Maunula-seuran rahoittamana ja osin yhteisörahoituksella.


title: Huittisten meijeri

text: Huittisten meijeri on Huittisten kaupungin keskustaajamassa Lauttakylässä sijaitseva kulttuurihistoriallisesti arvokas vanha meijerikiinteistö. Vuonna 1922 valmistuneessa rakennuksessa toimi meijeri aina vuoteen 1988 saakka, jonka jälkeen paikalla on ollut muun muassa erilaista yritys- ja kulttuuritoimintaa. Punkalaitumenjoen rannalla sijaitseva meijeri liittyy maisemallisesti läheiseen Kivirannan kartanoon ja sen rakennuksiin. Huittisten meijeriä pidetään Nummen ja Isonkyrön osuusmeijerien ohella yhtenä Suomen merkittävimmistä vanhoista meijerirakennuksista.


title: Huittisten meijeri

text: Huittisten ensimmäinen meijeri rakennettiin Kivirannan kartanon maille vuonna 1876. Nykyisellä paikalla Punkalaitumenjoen ylittävän Särkimyssillan kupeessa toiminta alkoi maaliskuussa 1900, jolloin edellisen vuoden puolella valmistunut ajanmukainen meijerirakennus otettiin käyttöön. Osuusmeijerin perustaja oli Huittisten Maamiesseuran edeltäjä Huittisten Isäntäyhdistys.


title: Huittisten meijeri

text: Heinäkuun 1917 maatalouslakon aikana Huittisten Osuusmeijerillä sattui välikohtaus, jossa lakkoilevat maataloustyöntekijät ottivat yhteen meijerille linnoittautuneiden maataloustuottajien muodostaman vartiokaartin kanssa. Kyseessä oli Suomen ensimmäinen väkivaltainen poliittinen yhteenotto yli kymmeneen vuoteen, ja sitä on pidetty myös vuoden 1918 sisällissotaan johtaneiden tapahtumien lähtölaukauksena.


title: Huittisten meijeri

text:
Nykyinen Hankkijan suunnitteleman mallin mukaisesti rakennettu meijerikiinteistö valmistui vuonna 1922. Se oli niin moderni, että meijeri pääsi jopa Vihtori Ylisen maalaamaan Valistuksen opetustauluun maitoteollisuuden esimerkkinä. Varsinaiset tuotantotilat sijaitsivat kaksikerroksisen rakennuksen ensimmäisessä kerroksessa ja toisessa oli toimisto- sekä asuinhuoneistoja. Rakennuksessa oli myös laajat kellari- ja ullakkotilat. Tuotantolaitoksen lisäksi alueella on myös 1900-luvun alkuvuosilta peräisin oleva puinen asuinrakennus.
Meijerin oma myymälä sijaitsi nykyisen kaupunginkirjaston kohdalla maantien toisella puolella. Meijerin toiminta päättyi lopulta vuonna 1988, minkä jälkeen kiinteistö siirtyi Huittisten kaupungin omistukseen.


title: Huittisten meijeri

text: Rakennuksessa on parin viime vuosikymmenen aikana ollut muun muassa erilaista kulttuuri- ja yritystoimintaa sekä kaupungin varastotiloja. Lisäksi rakennuksessa on useita asuntoja. Meijerin tiloissa toimii nykyään myös Huittisten kierrätyskeskus.


title: Huittisten meijeri

text: Vuonna 2010 käynnistyi Tekesin osittain rahoittama projekti, jonka myötä meijerirakennukselle syntyi korjaussuunnitelma. Lisäksi sen viereen kaavoitettiin asuinalue. Aikaisemmin rakennuksesta on suunniteltu muun muassa monitoimitaloa, jonne saneerattaisiin tilaa kulttuuri- ja yritystoiminnalle. Huittisten meijeristä kertova teos "Ehheetä maitoo. Muisteluksia Huittisten meijeristä" julkaistiin vuonna 2013.


title: Jan Both

text: Jan Both (n. 1618–1652) oli alankomaalainen maisemamaalari ja etsaaja. Italiassa hän sai vaikutteita Claude Lorrainilta. Hän teki yhteistyötä veljensä Andries Bothin kanssa siten, että Andries maalasi hänen maalaamiinsa taustoihin hahmoja. Teokset ovat tavallisesti lämpimässä auringonlaskun valossa esitettyjä italialaisia maisemia. Andriesin kuoltua Janista tuli yksi maansa huomattavimmista maisemamaalareista.


title: Digimon World: Next Order

text: Digimon World: Next Order (, Japanin PlayStation 4 -versio kantaa lisänimeä International Edition) on viimeisin Digimon-tuotesarjaan julkaistu videopeli. Peli julkaistiin 17. maaliskuuta 2016 Japanissa PlayStation Vita -käsikonsolille. Julkaisusta vastasi Bandai Namco Entertainment.


title: Digimon World: Next Order

text: Tokyo Game Show 2016:ssa ilmoitettiin, että peli saapuu länsimaihin vuoden 2017 alussa PlayStation 4 -konsolille. Myöhemmin lokakuussa 2016 peli on myös varmistettu tulevan Japanissa PlayStation 4 -konsolille.


title: Digimon World: Next Order

text: Pelattavuus "Digimon World: Next Orderissa" on samankaltainen kuin alkuperäisessä "Digimon World" -videopelissä, mutta ainoana erona on se, että tässä pelissä pystyy käyttämään kahta eri Digimon hahmoa saman aikaisesti. Pelaaja navigoi itse pelimaailmassa samalla kasvattaen kahta Digimoniansa.


title: Digimon World: Next Order

text:
Pelin tarina kiteytyy pääasiassa kahteen päähahmoon: japanilaisiin lukion kolmatta vuotta opiskeleviin Takutoon ja Shikiin.
Takuto oli nuorempana kova "Digimon"-fani, jopa päätynyt paikalliseen turnaukseen, mutta on enemmän keskittynyt aikuiselämään miettien samalla myös tulevaisuuttaan. Hän ja Shiki yllättäen joutuvat Digimaailmaan, jossa he tapaavat Digimon-kumppaninsa, mukaan lukien Agumon, Gabumon, Biyomon ja Palmon. Matkalla heidän seuraansa liittyy myös luokkatoveri Kouta Hirose, jonka kumppani on Guilmon ja Himari Oofuchi, jonka kumppani on Plotmon/Salamon nimeltä 'Rikka'.


title: Ylämaa (täsmennyssivu)

text: Ylämaa tarkoittaa seuraavia asioita:


title: China Northern Airlinesin lento 6901

text: China Northern Airlinesin lento 6901 oli China Northern Airlinesin reittilento Pekingin kansainväliseltä lentoasemalta Ürümqin Diwopun kansainväliselle lentoasemalle. 13. marraskuuta 1993 lentoa operoinut McDonnell Douglas MD-82 syöksyi maahan lähestymisen aikana lentäjän virheen vuoksi. 102 lennolla olleesta 12 kuoli.


title: China Northern Airlinesin lento 6901

text: Loppulähestymisen aikana koneen autopilotti kytkeytyi automaattisesti pois päältä. Kapteeni kytki sen uudestaan päälle uskoen, että se on edelleen lähestymistilassa. Näin ei kuitenkaan ollut, vaan autopilotti kytkeytyi vajoamisnopeutta säätelevään tilaan, ja alkoi laskea konetta 800 jalkaa minuutissa. Miehistö ei huomannut tätä. Kun maanpinnan läheisyydestä kertova GPWS-järjestelmä alkoi varoittaa miehistöä, he eivät tienneet, mitä varoitus ”Pull up” tarkoitti. He jatkoivat lähestymistä korjaamatta vajoamisnopeuttaan, kunnes lentokone osui voimalinjoihin ja muuriin ja syöksyi maahan pellolle.


title: China Northern Airlinesin lento 6901

text: Lennolla oli 92 matkustajaa ja kymmenen miehistön jäsentä. Matkustajista kahdeksan ja miehistön jäsenistä neljä kuoli maahansyöksyssä.


title: Hanne Aho

text: Hanne Aho on Suomen Journalistiliiton puheenjohtaja. Aho on aiemmin työskennellyt graafikkona "Suomen Kuvalehdessä". Hän on myös toiminut useissa järjestö- ja luottamustehtävissä, kuten Otavamedian pääluottamusmiehenä ja Suomen Aikakauslehdentoimittajain Liiton puheenjohtajana. Aho toimi SDP:n edustajana Sipoon kunnanvaltuustossa vuosina 1993–2014.


title: Risto Seppälä

text: Risto Juhani Seppälä (s. 20. syyskuuta 1943 Kouvola) on Metsäntutkimuslaitoksen emeritusprofessori erikoisalanaan metsäalan strategiset kysymykset.


title: Risto Seppälä

text: Seppälä kirjoitti ylioppilaaksi Kouvolan lyseossa 1962, valmistui Helsingin yliopistosta valtiotieteen kandidaatiksi 1967, valtiotieteen lisensiaatiksi 1969 ja väitteli valtiotieteen tohtoriksi Helsingin yliopistossa 1971. Kansainvälistä kokemusta hän hankki toimimalla tutkijana yhdysvaltalaisessa Kalifornian yliopistossa (Berkeley) 1971–1972.


title: Risto Seppälä

text: Työuransa Seppälä aloitti Metsäntutkimuslaitoksen matemaatikkona 1966–1972. Hän eteni saman laitoksen erikoistutkijaksi 1973 ja siirtyi Suomen Akatemian vanhemmaksi tutkijaksi vuosiksi 1974–1975. Seppälä palasi Metsäntutkimuslaitokseen professoriksi 1976 ja jäi virasta eläkkeelle 2011. Seppälä sai Suomen Akatemian tutkijaprofessuurin kolmivuotiskaudeksi 1986–1989 tutkimusaiheenaan Suomen metsäsektorin tulevaisuuden vaihtoehdot. Tutkijaprofessorikausi alkoi 1. syyskuuta 1986, mutta Seppälä erosi tehtävästä 1. lokakuuta 1986. Metsäntutkimuslaitoksessa hän hoiti myös tutkimusjohtajan tointa kahteen otteeseen 1987–1988 ja 1991–1994. Seppälä toimi myös Joensuussa päämajaansa pitävän Euroopan metsäinstituutin toiminnan käynnistäjänä 1991–1992 ja Metsäntutkimuslaitoksen tieteellisen neuvottelukunnan jäsenenä 1994–2000.


title: Risto Seppälä

text: Päätyönsä ohessa Seppälä on toiminut Helsingin yliopiston dosenttina vuodesta 1974, Jaakko Pöyry oy:n konsulttina 1979, puheenjohtajana Metsä 2000 -metsäteollisuusryhmässä 1983–1985, CSC - Tieteen tietotekniikan keskuksen tieteellisenä neuvonantajana 2007–2008 ja Metsämiesten Säätiön projektijohtajana 2013–2014. Vierailevana professorina Seppälä on ollut Hanoverissa Yhdysvalloissa sijaitsevassa Dartmouth Collegessa 1979–1980, Bradfordin yliopistossa 1980, Itävallassa sijaitsevassa International Institute for Applied Systems Analysis (IIASA) 1980–1982, Yhdysvaltain Seattlessa sijaitsevassa Washingtonin yliopistossa 1989 ja Kalifornian yliopistossa (Berkeley) 1990. Seppälällä on monien kotimaisten ja ulkomaisten järjestöjen ja yhteisöjen jäsenyyksiä ja puheenjohtajuuksia.


title: Risto Seppälä

text: Suomalaisen Tiedeakatemian jäseneksi Seppälä valittiin 2001. Moskovan valtionyliopisto myönsi 2001 hänelle metsätieteen kunniatohtorin arvon, Helsingin yliopisto maatalous- ja metsätieteiden kunniatohtorin arvon 2002 ja Kiinan metsäakatemia kunniaprofessorin arvon 2004. Seppälälle myönnettiin 1996 Suomen metsänhoitajaliiton Vuoden metsäteko -palkinto, Suomen Metsätieteellisen Seuran hopeinen Cajander-mitali 2009 ja Metsämiesten Säätiön hopeinen ansiomerkki 2010.


Jyväskylän yliopiston bio- ja ympäristötieteiden laitos on yksi Jyväskylän yliopiston matemaattis-luonnontieteellisen tiedekunnan neljästä laitoksesta. Se on yksi yliopiston suurimmista laitoksista. Bio- ja ympäristötieteiden laitoksen tutkimuksen ja koulutuksen pääalueet ovat akvaattiset tieteet, ekologia ja evoluutiobiologia, solu- ja molekyylibiologia, biologinen nanotiede sekä ympäristötiede. Laitoksen johtajana toimii professori Mikko Mönkkönen.


title: Jyväskylän yliopiston bio- ja ympäristötieteiden laitos

text: Bio- ja ympäristötieteen laitos kuuluu Jyväskylän yliopiston keskeisten tutkimusyksiköiden joukkoon. Vuosina 2006–2011 laitoksella toimivat Suomen Akatemian nimeämät "Virustutkimuksen" sekä "Evoluutiotutkimuksen" huippututkimusyksiköt. Toimikaudella 2012–2017 laitoksella on toiminut "Biologisten vaikutusten" huippututkimusyksikkö, jota johti akatemiaprofessori Johanna Mappes. Osa laitoksen tutkimustoiminnasta tapahtuu kansainvälisesti tunnetulla Konneveden tutkimusasemalla. Tutkimusasemalla tehdään tutkimusta evoluutiotutkimuksen sekä luonnonvarojen ja ympäristön tutkimuksen aloilla.


text: Opiskelijoita bio- ja ympäristötieteiden laitoksella on noin 650 ja sieltä valmistuu vuodessa noin 50 maisteria ja 20 tohtoria.


text: Bio- ja ympäristötieteiden alalla voi Jyväskylän yliopistossa suorittaa luonnontieteiden kandidaatin (alempi korkeakoulututkinto) ja filosofian maisterin (ylempi korkeakoulututkinto) tutkinnot sekä filosofian tohtorin ja filosofian lisensiaatin jatkotutkinnot. Luonnontieteiden kandidaatin tutkintoon kuuluvat opinnot voidaan suorittaa kolmessa vuodessa, ja ne muodostavat pohjan maisteriopinnoille, jotka voidaan suorittaa kahdessa vuodessa.


text: Opetuksen painopisteet ovat akvaattiset tieteet, ekologia ja evoluutiobiologia, solu- ja molekyylibiologia sekä ympäristötiede. Kandidaatin tutkinnon pääaine on yksi seuraavista: akvaattiset tieteet, ekologia ja evoluutiobiologia, solu- ja molekyylibiologia tai ympäristötiede. Elokuun alusta 2017 alkaen kandidaatintutkinnon voi suorittaa joko biologian kandidaattiohjelmassa tai luonnonvarat- ja ympäristö -kandidaattiohjelmassa. Bio- ja ympäristötieteiden opiskelija voi opintojensa alkuvaiheessa hakea Nanotieteiden koulutukseen (pääaineena solu- ja molekyylibiologia).


text: Maisterin tutkinnon voi suorittaa seuraavissa maisteriohjelmissa:


text: Jyväskylän yliopiston bio- ja ympäristötieteen laitos harjoittaa kokeellista ja teoreettista perustutkimusta sekä perustutkimusta soveltavaa tutkimusta. Tutkimuksen kohteena ovat luonnon perusilmiöt ja aineen rakenne. Laitoksen tutkimus kattaa kaikki bioottiset organisaatiotasot molekyyleistä populaatiotasojen kautta aina ekosysteemitasolle. Tutkimus tarkastelee näiden yksiköiden keskinäisiä vuorovaikutussuhteita, vuorovaikutusta ei-biologisen ympäristön kanssa sekä ekosysteemeihin ja erilaisiin vuorovaikutuksiin vaikuttavia sosiologisia ja ekonomisia kytkentöjä.


text: Laitoksen tutkimuksen painopisteet ovat:


text: Evoluutioekologian sekä soveltavan evoluutiobiologian tutkimuksen pääasiallinen menetelmä on kokeellinen tutkimus ekologisesti realistisessa asetelmassa. Tutkimuslajeja on useita viruksista selkärankaisiin. Tavoitteena on selvittää elollisen luonnon perusilmiöitä. Tutkimuksen avulla pyritään erityisesti selvittämään niitä biologisia vuorovaikutuksia, jotka vaikuttavat eliöiden ja populaatioiden ominaisuuksiin ja kykyyn sopeutua muuttuvaan elinympäristöön. Bio- ja ympäristötieteiden laitoksella on toiminut vuosina 2012–2017 Suomen Akatemian nimeämä biologisten vuorovaikutusten huippututkimusyksikkö. Yksikkö jatkoi laitoksella aiemmin vaikuttaneiden kahden tutkimusyksikön (evoluutiotutkimus ja virustutkimus) perinnettä ja yhdisti niiden tutkimusalat.


text: Luonnonvarojen ja ympäristön tutkimuksen vahvuusalueella tutkitaan, miten ihmisen toiminta vaikuttaa luontoon, ja miten luonnonvaroja voidaan käyttää kestävällä tavalla. Niiden lisäksi pyritään kehittämään keinoja vähentää ihmistoiminnan aiheuttamia haitallisia ympäristövaikutuksia. Vahvuusalan tutkimustoiminnassa yhdistyvät maa- ja vesiekosysteemitutkimus sekä vesien ja valuma-alueiden luonnonvarojen suojelu ja käyttö.


text: Biologinen nanotiede on poikkitieteellinen tutkimusala, joka tähtää mikrobien ja proteiinien toimintamekanismien ymmärtämiseen nanotasolla. Solu- ja molekyylibiologit tutkivat myös solujen, virusten ja biomolekyylien rakenteita. Perustutkimusta soveltavan tutkimuksen avulla pyritään löytämään erilaisia käytännön sovelluksia muun muassa bioteknologian ja lääketieteen aloilla.


text: Vuoden 2016 loppuun bio- ja ympäristötieteiden laitoksen toiminta oli jaettu osastoiksi sen tutkimuksellisten pääalojen (1) akvaattiset tieteet, 2) ympäristötiede, 3) ekologia ja evoluutiobiologia sekä 4) solu- ja molekyylibiologia) mukaisesti. Laitoksen osastojako muuttui vuoden 2017 alusta lukien. Toiminnallisesti (opetus ja tutkimus) laitos jakautuu muutoksen jälkeen kahteen osastoon:


text: Biotieteiden osasto toimii solu- ja molekyylibiologian sekä ekologian ja evoluutiobiologian tutkimuksen ja opetuksen alalla. Laitoksen toisella osastolla eli luonnonvarojen ja ympäristön tutkimuksen osastolla tutkitaan ja opetetaan akvaattisia tieteitä sekä ympäristötiedettä.


text: Luonnonvarojen ja ympäristön tutkimuksen osaston eräs tutkimuksellinen painopistealue on "Ekologia ja evoluutiobiologia", jonka tutkimus on suuntautunut ekologiaan ja evoluutiogenetiikkaan. Tarkastelua tehdään DNA-, eliö-, populaatio- ja ekosysteemitasoilla. Bio- ja ympäristötieteen laitoksella on pitkä perinne mm. maaperäekologisen tutkimuksen alalla. Ekologian ja evoluutiobiologian tutkimusalalla on toiminut vuosina 2012–2017 Suomen Akatemian nimeämä Biologisten vuorovaikutusten huippututkimusyksikkö. Evoluutiobiologian ja ekologian tutkijat tekevät myös kansainvälistä tutkimusyhteistyötä ulkomaisten tutkimuslaitosten kanssa.


text: Osaston toinen toiminnallinen painopiste ovat akvaattiset tieteet. "Akvaattisissa tieteissä" tutkitaan ja opiskellaan limnologiaa, hydrobiologiaa, kalabiologiaa sekä kalataloutta. Akvaattisten tieteiden keskeisimpiä laajoja tutkimusaiheita ovat olleet muun muassa orgaanisen hiilen kulkeutuminen vesistöissä, Suomen järvien kalakantojen tilanne, kalojen loisten tutkimus, järvien vedenlaatu sekä vesistöihin päätyvien jätevesien ja niiden puhdistamiseen liittyvä tutkimus. Merkittävä osa-alue on ollut myös vesistöjen uhanalaisten tai harvinaisten eliölajien (mm. raakku, järvitaimen ja saimaannorppa). Akvaattisten tieteiden tutkimusta tekevät tutkimusryhmät työskentelevät yhteistyössä muiden alan tutkimuslaitosten sekä yritysten kanssa.


text: Bio- ja ympäristötieteiden laitos oli vuosina 2011–2015 mukana energia- ja ympäristöalan huippuosaamiskeskittymän (CLEEN) organisoimassa suuressa kansallisessa ympäristön tilaa seuraavassa tutkimusohjelmassa (Measurement, Monitoring, and Environmental Assessment, MMEA), johon otti osaa 45 yritystä ja tutkimuslaitosta. Tutkimushankkeen avulla luotiin uusia apuvälineitä, standardeja ja menetelmiä erilaisiin ympäristömittauksiin ja ympäristön seurantaan sekä ympäristöasioihin liittyvään päätöksentekoon. Bio- ja ympäristötieteiden laitos on osana projektia kehittänyt yhteistyössä Suomen ympäristökeskuksen (SYKE) kanssa Jyväsjärvellä erityistä operationaalista vedenlaatumallia.


text: Biotieteellisen tutkimuksen ja koulutuksen toinen pääala on "solu- ja molekyylibiologia". Solu- ja molekyylibiologian tutkimuksen pääalueita laitoksella ovat esimerkiksi solujen rakenne ja toiminta, virusten ja mikrobien tutkimus, proteiinien toiminta sekä virusten ja solujen vuorovaikutus. Tutkimuksen tavoitteena on ymmärtää mikrobien ja proteiinien toimintamekanismeja nanotasolla sekä etsiä niille käytännön sovelluksia esim. bioteknologian ja lääketieteen aloilla. Biomolekyylien rakennetutkimusta tehdään mm. spektroskopian avulla. Biologisten rakenteiden kuvantamisessa laitos tekee yhteistyötä Jyväskylän yliopiston monitieteellisen Nanotiedekeskuksen kanssa. Nanotiedekeskuksessa on esimerkiksi 800 MHz:n NMR-spektrometri, jonka toiminta perustuu ydinmagneettiseen resonanssiin (, NMR). Laitteen avulla voidaan tutkia esimerkiksi proteiinien rakenteen ja toiminnan välistä yhteyttä. Tutkija Elina Sieväsen mukaan epäjärjestäytyneet proteiinit ovat yhteydessä mm. Parkinsonin taudin, Alzheimerin taudin, syövän ja metabolisen oireyhtymän syntyyn. Solu- ja molekyylibiologian perustutkimus sivuaa tällä alueella lääketiedettä.


text: Biotieteen osaston toinen pääala on "ympäristötiede". Ympäristötieteen tärkeimmät tutkimusalat osastolla ovat ympäristökemia ja ekotoksikologia, ympäristöteknologia sekä ympäristömikrobiologia. Osasto tarjoaa ympäristötieteen aiheisiin liittyvää poikkitieteellistä opetusta. Ympäristötieteellisen tutkimuksen yksi keskeinen ala tarkastelee erilaisia ympäristöongelmia ja -riskejä. Sen lisäksi tehdään niiden havaitsemiseen, ennaltaehkäisyyn, korjaamiseen ja seurantaan liittyvää tutkimusta. Toinen keskeinen tutkimuskohde ovat luonnonvarat ja niihin liittyvät asiat. Tutkimuksen avulla etsitään ratkaisuja esimerkiksi luonnonvarojen käyttöön, tuotantoon, talouteen sekä luonnon monimuotoisuuden säilyttämiseen. Tutkimus liittyy tältä osin myös luonnonsuojelun kysymyksiin. Poikkitieteellisen lähestymistavan vuoksi alan tutkimus ja koulutus tarkastelevat ympäristöongelmien ratkaisuja laajemmin kuin yksittäiset tieteet.


text: Jyväskylän yliopiston bio- ja ympäristötieteiden laitos toimi aluksi "biologian laitoksen" nimellä. Laitoksen suunnittelu aloitettiin 1960-luvulla. Suunnittelutyöryhmän johtaja oli Helsingin yliopiston eläintieteen professori Ernst Palmén ja sihteerinä toimi sittemmin laitoksen ensimmäisenä kanslistina toiminut Anni Savolainen. Työryhmä hahmotteli oppiaineiksi solubiologian, ekologian ja luonnonhoidon sekä hydrobiologian. Sivuaineeksi kaavailtiin biokemiaa.


text: Biologian laitos perustettiin vuonna 1970. Se aloitti toimintansa Jyväskylän keskustassa, Vapaudenkadun varrella sijainneessa rakennuksessa. Lisätiloja vuokrattiin Hämeenkadun varrelta. Hydrobiologian osasto toimi erillään muusta laitoksesta Kuokkalan kartanossa. Alussa laitoksella oli vain yksi vakituinen professuuri (solubiologiassa), jota hoiti virkaa tekevänä FT Juhani Kohonen Turun yliopistosta. Hänen apunaan toimi assistentti. Laitokselle perustettiin muillekin tieteenaloille uusia virkoja. Kasvitieteen lehtoriksi nimitettiin Lauri Olavi Ervi. Hydrobiologiaan perustettiin assistentin virka, jota alkoi hoitaa Jukka Särkkä. Luonnonhoidon ja ekologian assistentiksi nimitettiin FL Risto Palokangas.


text: 1970-luvun puolivälissä biologian laitoksen toiminta oli vakiintunut. Laitoksella työskenteli kolme vakinaista professoria: Mikko Raatikainen, Pauli Bagge sekä pääasiallisen elämäntyönsä lääkärinä tehnyt Antti Arstila. Vuonna 1979 laitos muutti Fredriksonin hattutehtaan entiseen kiinteistöön, Harjukadun ja Yliopistonkadun kulmaan. Sinne muutti myös siihen asti erillään toiminut hydrobiologian osasto.


text: 1980-luvulla laitoksen toiminta laajeni. Laitoksen tutkimustoimintaa varten perustettiin 1983 Konneveden tutkimusasema. Aseman ensimmäiseksi johtajaksi valittiin dosentti Jussi Viitala. Biologian laitoksen henkilöstömäärä saavutti vuonna 1986 50 henkilön rajan. Sen lisäksi siellä työskenteli 15 osa-aikaista virastotyöntekijää. Laitoksen alkuperäisten alojen lisäksi opetusohjelmaan kuului nyt mm. kalabiologia. Sen opetuksesta vastasi mm. kalabiologian apulaisprofessorina 1983 aloittanut Tapani Valtonen.


text: 1990-luvulla laitoksella aloitettiin soveltavien luonnontieteiden koulutus ja tutkimus. Hanke alkoi jo edellisellä vuosikymmenenellä, kun laitokselle nimitettiin osa-aikaiseen professuuriin molekyylibiologian alalle Markku Kulomaa. Sittemmin professuuri muuttui kokoaikaiseksi (1994) ja vakinaiseksi vuonna 1998. Vuonna 1995 perustettiin ympäristötieteen ja -teknologian professuuri, johon valittiin Aimo Oikari. Samalla laitos sai nykyisen nimensä eli se muuttui "bio- ja ympäristötieteiden laitokseksi". Toiminnan painotusta muutettiin ja laitos alkoi keskittää toimintaansa niin sanottuihin vahvuusalueisiin. Henkilöstön määrä oli vuosikymmenessä kolminkertaistunut 1990-luvun puoliväliin mennessä noin 160 henkilöön ja opiskelijamäärä kasvanut. Vanhat tilat kävivät ahtaiksi. Siksi laitos muutti uusiin tiloihin ("Ambiotica") Ylistönrinteelle vuonna 1999. Vuonna 2000 laitoksella aloitti toimintansa Suomen Akatemian nimittämä evoluutioekologian huippututkimusyksikkö (2000–2005).


text: 2000-luvulla laitoksella alkoi nanotieteellinen koulutus ja tutkimus. Nanotieteiden aloista laitoksella on edustettuna solu- ja molekyylibiologia. Se on sittemmin ollut myös eräs laitoksen tutkimuksellisista painopistealueista. Alkuvaiheessa tutkimusta johti professori Kulomaa molekyylibiologian alalla. Solubiologian professorina toimi Jyrki Heino, mutta hän palasi takaisin Turkuun. Nanotieteisiin perustettiin piakkoin uusi professuuri, jota alkoi hoitaa Janne Ihalainen. Vuonna 2004 valmistui Jyväskylän yliopiston nanotiedekeskus, josta solu- ja molekyylibiologian tutkimus sai käyttöön uusia tiloja.Kirjallisuusartikkelit:


title: Tähti-Baari

text: Tähti-Baari on Turun Puutarhakatu 15:ssä vuodesta 1971 toiminut lounasravintola ja kahvila. Se on alusta asti tarjonnut paikan päällä tehtyä suomalaista kotiruokaa. Tähti-Baarin omisti kevääseen 2016 saakka yrittäjäuransa vuonna 1966 aloittanut Hilda Tolmunen. Uusi omistaja on keittiömestari Eero Salonen.


title: Tähti-Baari

text: Tähti-Baarin ruokalistalla on pihvien ja leivitettyjen leikkeiden ohella päivittäin vaihtuvia kotiruokia kuten tilliliha, läskisoosi, ryynimakkara. kaalikääryleet, nakkikastike, lihapullat, silakkalaatikko, lihakeitto ja puurot. Salaattipöytää ei ole, ja keskiolutta saa vain ruoan kanssa. Suurimpia muutoksia vuosikymmenten varrella ovat olleet klimppisopan poistuminen listalta ja tupakointikielto. Tähti-Baari on nykyisin auki vain arkisin klo 18 saakka, kun menneinä vuosina se on ollut auki iltaisin ja sunnuntaisinkin.


title: Tähti-Baari

text:
1920-luvun lopulla syntynyt Hilda ”Hilu” Tolmunen on kotoisin Kemistä, josta hän lähti vuonna 1950 etelään tarkoituksenaan päästä töihin Ruotsiin. Hän jäikin Turkuun, jossa työskenteli insinööri Wahlroosin perheessä, Barkerin tehtaan ruokalassa ja Puolalan keskuskeittiön emäntänä, kunnes ryhtyi yrittäjäksi 1966. Hän on vuosikymmenten mittaan perustanut Turkuun puolen tusinaa muutakin ruokapaikkaa, mutta luopunut muista kuin Tähti-Baarista, kotileipomosta ja pitopalvelusta. Ensimmäinen Tolmusen oma paikka oli Martinkadun Perhe-Baari, joka on vuokraajayrittäjien käsissä ottanut uudelleen käyttöön vanhan nimensä. Seuraavaksi avattiin Itä-Baari Itäiselle Pitkäkadulle 1968. Tähti-Baari avautui 1971, ja sen jälkeen baari Hämeenkadulle 1981. 1970-luvulla Tolmusella oli kahvila-ravintola myös Varissuolla, ja Wäinö Aaltosen museon kahvilaa hän hoiti 24 vuotta. Tolmunen muistelee, että hänen aloittaessaan 1966 Turussa toimi yli 50 ”ruokabaariksi” kutsuttua lounasravintolaa. Melkein kaikki niistä ovat korvautuneet työpaikkaruokaloilla tai nykyaikaisemmilla kahvila-ravintolakonsepteilla, ja Tähti-Baari on lajinsa viimeisiä edustajia. Parhaimmillaan Tolmuset-yhtiö työllisti lähes 60 ravintola- ja leipomotyöntekijää.
Turun Nuorkauppakamari valitsi Hilda Tolmusen vuoden 2008 positiivisimmaksi turkulaiseksi. Vuonna 1982 Tolmunen valittiin Turun ensimmäiseksi naisyrittäjäksi, ja 1983 hän sai Suomen Yrittäjien kuntakohtaisen yrittäjäpalkinnon.


title: Pokkén Tournament

text: Pokkén Tournament () (saksassa nimellä Pokémon Tekken) on japanilaisille kolikkopelihalleihin ja Wii U:lle julkaistu taistelupeli.


title: Pokkén Tournament

text: Peli on yhdistelmä Namco Bandain "Tekken" pelimekaniikkoja Nintendon Pokémon-hahmojen kanssa. Hahmot on lisensoitu The Pokémon Companylta.


title: Pokkén Tournament

text: Pelistä tuli päivitetty käännös Nintendo Switchille syyskuussa 2017.


title: Palladiumjodidi

text: Palladiumjodidi (PdI) on palladium- ja jodidi-ionien muodostama epäorgaaninen ioniyhdiste. Yhdistettä voidaan käyttää katalyyttinä orgaanisen kemian synteeseissä ja palladiumin pitoisuuden määrittämiseen gravimetrisesti.


title: Palladiumjodidi

text: Palladiumjodidi on huoneenlämpötilassa mustaa kiteistä ainetta ja tämä on niin kutsuttu palladiumjodidin γ-muoto. Yhdiste on polymorfista ja sillä on myös kaksi muuta kidemuotoa, jotka ovat α-muoto ja β-muoto. Näistä punaista β-muotoa syntyy kuumennettaessa palladiumjodidin γ-muotoa alennetussa paineessa suljetussa putkessa laimean vetyjodidiliuoksen kanssa alle 600 °C:n lämpötilaan. Yli 600 °C:n lämpötilassa muodostuu mustaa α-muotoa. Palladiumjodidi on veteen liukenematonta, eikä se liukene orgaanisiinkaan liuottimiin metyyliasetaattia lukuun ottamatta. Ammoniakkiliuokset liuottavat yhdistettä ja palladiumjodidi liukenee myös natriumjodidia sisältäviin liuoksiin, jolloin muodostuu kompleksinen tetrajodopalladaatti(II)-ioni ([PdI]). Yhdisteestä tunnetaan myös kidevedellinen monohydraatti (PdI·HO)


title: Palladiumjodidi

text: Palladiumjodidia voidaan valmistaa saostamalla lisäämällä natriumjodidia liukoisten palladiumsuolojen kuten palladiumkloridin tai palladiumperkloraatin vesiliuoksiin. Yhdistettä voidaan valmistaa myös kuumentamalla palladiumia alumiinijodidin kanssa.


title: Palladiumjodidi

text: Palladiumjodidia voidaan käyttää katalyyttinä valmistettaessa uusia hiiliatomien välisiä sidoksia kytkentäreaktioilla ja myös uusia hiilen ja heteroatomien välisiä sidoksia muodostavien reaktioiden katalyyttinä. Aikaisemmin näytteen palladiumpitoisuus määritettiin gravimetrisesti saostamalla näytteen sisältämä palladium palladiumjodidina.


title: Nouhau Productions

text: Nouhau Productions on suomalainen tuotantoyhtiö, joka tekee MTV:lle muun muassa "Huomenta Suomi"- ja "Studio55"-ohjelmia. Sen tytäryhtiö Nouhau Professionals välittää vuokratyöntekijöitä MTV:lle. Yhtiöiden toimitusjohtajat ovat MTV:n entinen Saksan-kirjeenvaihtaja Tapio Nurminen (Productions) ja hänen vaimonsa Virva Nurminen (Professionals). Helsingin käräjäoikeuden maaliskuussa 2016 antaman päätöksen mukaan Nouhaun työntekijöitä on toiminut MTV:n työnjohdon alaisuudessa.


title: Filippikos (sotapäällikkö)

text: Filippikos tai Philippikos (, . Eli 500-luvun lopulla ja 600-luvun alussa) oli itäroomalainen sotapäällikkö. Hänen vaimonsa oli keisari Maurikioksen sisar Gordia. Filippikos toimi keisarillisen kaartin (Excubitores) komentajana noin vuosina 582/584–603 ja vuonna 584 hänet nimitettiin valtakunnan itäisten joukkojen joukkojen ylipäälliköksi (magister militum per Orientem). Hän sai tehtäväkseen johtaa sotaa sassanidien Persiaa vastaan. Tässä virassa hän kukisti keväällä 586 Kardariganin johtaman persialaisarmeijan Solakhonin taistelussa. Filippikos kuitenkin sairastui pian tämän jälkeen ja hänet korvattiin Priscuksella.


title: Filippikos (sotapäällikkö)

text: Filippikos nimitettiin uudestaan magister militumiksi vuonna 588 tai 589 sen jälkeen kun armeija oli kapinoinut Priscusta vastaan. Filippikos kuitenkin epäonnistui Martyropoliksen takaisinvaltaamisessa, jonka jälkeen hänet korvasi Comentiolus. Myöhemmin Maurikioksen valtakaudella ehkä syksyllä tai talvella 598 hänen kerrotaan tehneen onnistuneen sotaretken Traakiaan hyökänneitä bulgaareita tai avaareita vastaan. Hänet ehkä nimitettiin hetkellisesti Traakian magister militumiksi.


title: Filippikos (sotapäällikkö)

text: Maurikioksen kerrotaan epäilleen vuonna 602 Filippikoksen uskollisuutta erään ennustuksen perusteella, jonka mukaan Maurikioksen seuraajan nimi tulisi alkamaan Φ-kirjaimella (Fii). Ennustus näytti tulleen toteen kun sotapäällikkö Fokas kaappasi vallan Maurikiokselta. Fokas epäili Filippikoksen uskollisuutta ja pakotti tämän luopumaan urastaan ja ryhtymään munkiksi. Vuonna 610 Fokas kuitenkin menetti vallan Herakleiokselle, joka lähetti vielä munkkina toimineen Filippikoksen neuvottelemaan Fokaksen veljen Comentioluksen kanssa. Tämä kuitenkin vangitsi Filippikoksen ja aikoi teloittaa hänet, mutta Comentiolus murhattiin ennen kuin teloitus ehdittiin toteuttaa.


title: Filippikos (sotapäällikkö)

text: Herakleios nimitti Filippikoksen vuonna 612 jälleen magister militum per Orientemin virkaan ja hän otti osaa Itä-Rooman ja persialaisten väliseen sotaan. Filippikos kuitenkin kuoli pian vuoden 614 jälkeen, ja hänet haudattiin itse rakennuttamaansa kirkkoon Konstantinopoliin.


title: Perjantai (televisio-ohjelma)

text: Perjantai on Yle TV1 -kanavalla perjantai-iltaisin suorana esitettävä ajankohtaisohjelma. Ohjelma kuvataan elävän yleisön edessä Tampereen TTT-klubilla. Ohjelmaa juontavat Sean Ricks ja Rosa Kettumäki. Vuosina 2016–2017 Ricksin juontajaparina toimi Pekka Vahvanen.


title: Anneli Hoikkala

text: Aune Anneli Hoikkala (s. 1953 Saarijärvi) on suomalainen biologi ja professori. Hän on toiminut Jyväskylän yliopiston evoluutiogenetiikan professorina vuodesta 2003. Hän toimi 2006–2011 Suomen Akatemian nimeämän Evoluutiotutkimuksen huippututkimusyksikön johtajana.


title: Anneli Hoikkala

text: Anneli Hoikkala on opiskellut biologiaa Oulun yliopistossa ja väitteli siellä tohtoriksi. Valmistumisen jälkeen hän jatkoi Oulun yliopistossa opettajana ja tutkijana. Sen lisäksi hän teki tutkimustyötä mm. Australiassa ja Havaijilla.


title: Anneli Hoikkala

text:
Hoikkala nimitettiin Jyväskylän yliopiston evoluutiogenetiikan professoriksi elokuussa 2003.
Evoluutiogenetiikka on tieteenala, jossa moderneja
populaatio- ja molekyyligeneettisiä tutkimusmenetelmiä yhdistetään perinteiseen empiiriseen eli kokeelliseen ekologian tutkimukseen. Lokakuussa 2003 pitämässään virkaanastujaisluennossa professori Hoikkala käsitteli evoluutiotutkimuksen keskeisiä kysymyksiä ja esitteli omia tutkimusalojaan.


title: Anneli Hoikkala

text: Hoikkalan mukana Oulusta Jyväskylään siirtyi hyönteisten parittelumenoja tutkinut tutkimusryhmä ("Behaviour Genetics"-ryhmä). Samalla Jyväskylän yliopiston bio- ja ympäristötieteiden laitoksella aloitettiin evoluutiogenetiikan koulutus syksyllä 2003. Professori Hoikkalalla oli hankkeessa keskeinen rooli, kun koulutus rakennettiin aivan alusta lähtien. Maisterikoulutusohjelman luominen vei lopulta kaksi vuotta.


title: Anneli Hoikkala

text: Jyväskylän yliopistossa toimi 2006–2011 Suomen Akatemian nimeämä evoluutiotutkimuksen huippututkimusyksikkö, jonka johtajana professori Hoikkala toimi. Jo sitä ennen Jyväskylässä oli 2000–2005 toiminut professori Rauno Alatalon johtama evoluutioekologian huippututkimusyksikkö. Uusi yksikkö oli suoraa jatkoa sen toiminnalle.


title: Anneli Hoikkala

text: Evoluutiotutkimuksen huippuyksikön tutkimuksen perustana oli alkuehto, että evoluutio voi joskus olla nopea ja dynaaminen prosessi, vaikka sitä rajoittavat useat geneettisten tekijöiden ja ympäristötekijöiden monimutkaiset vuorovaikutukset. Tutkimuksessa yksikkö pyrki selvittämään muun muassa sitä, mitkä tekijät ylläpitävät muuntelua eliöiden elinkykyyn liittyvissä ominaisuuksissa. Siihen liittyen tarkasteltiin, miten seksuaalinen valinta vaikuttaa tässä prosessissa. Tutkijat selvittivät myös erilaisia evoluutioon liittyviä ilmiöitä. Tutkimuksen kohteena oli esimerkiksi se, miten huomiota herättävien signaalien (esimerkiksi hyönteisten saalistajia varoittava räikeä varoitusväri) evoluutio käynnistyy. Varoitusvärien tutkimusta oli jo aiemmin (2003) tehnyt sittemmin evoluutioekologian professoriksi edennyt Johanna Mappes.


title: Anneli Hoikkala

text: Evoluutiotutkimuksen tutkimusyksikkö tarkasteli myös valinnan vaikutusta isäntä-parasiitti- sekä peto-saalis-suhteen yhteisevoluutiossa. Yksikkö kehitti tutkimustensa pohjalta keinoja muun muassa tuhohyönteisten torjuntaan sekä riistalintukantojen hallintaan.


title: Anneli Hoikkala

text:
Professori Hoikkalan erikoistumisalueet evoluutiogenetiikassa ovat eliöiden käyttäytymispiirteissä tapahtuva evoluutio ja lajipopulaatioiden genetiikka. Hänen eräs keskeinen tutkimusintressinsä on ollut selvittää, kuinka paljon luonnossa esiintyy geneettistä muuntelua saman lajin populaatioiden sisällä
ja eri populaatioiden välillä, sekä se, miten populaatiot ovat sopeutuneet elämään erilaisissa olosuhteissa.


title: Anneli Hoikkala

text: Anneli Hoikkala on tehnyt tutkimusta varsinkin banaanikärpäsillä. Banaanikärpänen on eräs tarkimmin geneettisesti ja fysiologisesti tutkittu eliölaji. Banaanikärpäsen lisäksi Hoikkalan tutkimuslajina on ollut myös mahlakärpäsiin (Drosophila) lukeutuva "Drosophila montana"-kärpänen, jota hän tutki Oulun yliopistossa ja hän jatkoi siihen liittyvää tutkimustyötä siirryttyään professoriksi Jyväskylään.


title: Anneli Hoikkala

text: Viimeisimmissä tutkimuksissaan professori Hoikkala on jatkanut eliöpopulaatioissa tapahtuneiden geneettisten muutosten ja fenotyyppisen muuntelun (mm. morfologinen muuntelu saman lajin sisällä) tarkastelua. Hän on tutkinut erityisesti lyhyt- ja pitkäkestoisten muutosten vaikutusta populaatioiden sopeutumisessa elinympäristöönsä. Hän on tehnyt aiheeseen liittyvää tutkimusta usealla maantieteellisellä alueella. Hoikkala on yhtäällä selvittänyt eliöiden sopeutumista pohjoiseen ilmastoon ja sen lisäksi hän on tutkinut erilaisten lämpötilojen vaikutusta mahlakärpäsen talvehtimiseen useilla vyöhykkeillä Euroopassa ja Pohjois-Amerikassa.


title: Trent Sullivan

text: Trent Sullivan (s. 8. huhtikuuta 1993 Sydney, Uusi Etelä-Wales, Australia) on australialainen näyttelijä.


title: Trent Sullivan

text: Sullivan aloitti näyttelemisen nelivuotiaana, kun hän esiintyi draamakomediassa "Me Myself I – Toinen kerta toden sanoo" (1999). Hänen tunnetuin roolinsa on nuortensarjassa "H2O", jossa hän esitti sarjan päähenkilön Emman pikkuveljeä Elliot Gilbertia vuosina 2006–2008.


title: Monnaario

text: Monnaario on rap-artisti Joniveljen 4. tammikuuta 2016 digitaalisesti Bandcamp-sivustolla julkaisema albumi. Alun perin albumi valmistui jo vuonna 2006.


title: Eeva Sederholm

text: Eeva Sederholm (s. 1978) on suomalainen toimittaja ja Etelä-Karjalan maakuntalehden "Etelä-Saimaan" vastaava päätoimittaja huhtikuusta 2016 alkaen.


title: Eeva Sederholm

text: Sederholm on työskennellyt "Etelä-Saimaassa" vuodesta 2004 alkaen ja toiminut myös lehden uutispäällikkönä ja toimituksen päällikkönä. Hänestä tuli lehden vastaava päätoimittaja Pekka Lakan siirtyessä lehteä julkaisevan Kaakon Viestinnän sisältöjohtaksi. Sederholm on työskennellyt toimittajana myös Suomen Tietotoimistossa ja "Iltalehdessä".


title: Eeva Sederholm

text: Sederholm on koulutukseltaan filosofian maisteri Jyväskylän yliopistosta pääaineenaan journalistiikka.


title: Mamut Saine

text: Mamut Saine (s. 31. joulukuuta 1993) on gambialainen jalkapalloilija. Pelipaikaltaan molempijalkainen Saine on keskikenttäpelaaja.


title: Mamut Saine

text: Saine siirtyi vuonna 2012 kotimaastaan tunisialaiseen CA Bizertiniin, jota hän edusti vuodet 2012–2014. Vuonna 2014 hän kävi lainalla toisessa tunisialaisseurassa ES Métlaouissa. Elokuussa 2014 Saine siirtyi kreikkalaiseen AS Fokikosiin, josta matka jatkui tammikuussa 2015 toiseen kreikkalaisseuraan Anagennisi Karditsaan, jonka paidassa Saine esiintyi 18 ottelussa. Elokuussa 2015 Saine siirtyi niin ikään kreikkalaiseen AO Chaniaan. Maaliskuussa 2016 Saine teki loppukauden kattavan sopimuksen Suomen Veikkausliigan Rovaniemen Palloseuran kanssa.


title: Mamut Saine

text: Saine on pelannut Gambian alle 20-vuotiaiden maajoukkueessa ja ollut vaihtopelaajana myös maan A-maajoukkueessa.


title: Lina Heydrich

text: Lina Mathilde Heydrich, o.s. "von Osten", toisessa avioliitossa "Lina Manninen" (14. kesäkuuta 1911 Fehmarn – 14. elokuuta 1985 Fehmarn) oli naimisissa Reinhard Heydrich kanssa, josta tuli aikanaan Obergruppenführer, Reichssicherheitshauptamtin (RSHA) johtaja ja Bööhmin ja Määrin valtakunnanprotektorin sijainen.


title: Lina Heydrich

text: Lina von Osten oli tanskalaista alkuperää olevan köyhtyneen saksalaisen aatelisen tytär, joka työskenteli kylänkoulun opettajana Lütjenbrodessa. Hän liittyi 19-vuotiaana Saksan kansallissosialistiseen työväenpuolueeseen jäsennumerolla 1.201.380. Hän oli jo nuoresta pitäen "vakaumuksellinen kansallissosialisti ja kiihkeä antisemitisti". Hänen perheensäkin oli äärioikeistolainen, hänen veljensä Hans liittyi vuonna 1928 SA:han.


title: Lina Heydrich

text: Lina von Osten kävi Oldenburgissa keskikoulua, jonka hän päätti 1927. Seuraavana hän vuonna aloitti ammattikoulunopettajanopinnot Kielissä tyttöjen ammattikoulussa.


title: Lina Heydrich

text: Lina von Osten tutustui Reinhard Heydrich joulukuussa 1930. He kihlautuivat jo kahden viikon kuluttua, sen jälkeen kun Heydrich oli pyytänyt von Ostenin isältä tämän kättä.


title: Lina Heydrich

text: Morsiamensa – ja tämän äärimmäisen kansallismielisen perheen – vaikutuksesta alkuun poliittisesti välipitämätön Heydrich läheni kansallissosialismia, ja Lina Heydrich oli painostanut tulevaa miestään menemään Müncheniin oikeastaan jo peruutettuun haastattelun Heinrich Himmlerin kanssa, jolloin ura kääntyi jyrkkään nousuun. 26. joulukuuta 1931 – hänen miehensä oli tuolloin jo kansallissosialisti ja työskenteli Himmlerille – pidettiin Großenbrodessa luterilaisen tunnustuksen mukaiset häät, ja tilaisudessa laulettiin Horst-Wesseliä. Pariskunnalle syntyi neljä lasta, kaksi poikaa (Klaus, s. 17. kesäkuuta 1933, kuoli 24. lokakuuta 1943 liikenneonnettomuudessa, Heider, s. 23. joulukuuta 1934) ja kaksi tytärtä (oopperalaulajaksi kouluttautunut (Silke, s. 9. huhtikuuta 1939, Marte, s. 23. heinäkuuta 1942).


title: Lina Heydrich

text: Reinhard Heydrich kuoli pommiattentaatin seurauksiin. Lomaillessaan Suomessa Lina Heydrich tutustui Intimiteatterin johtajaan Mauno Manniseen, ja he avioituivat. Se ei ollut Heydrichille suurta rakkautta vaan lähinnä keino vaihtaa sukunimeä. Avioliitto päättyi muutaman vuoden kuluttua.


title: Lina Heydrich

text: Lina Heydrich on Terhi Rannelan romaanin "Frau" (2016) aiheena.


title: Jacksonville Sharks

text: Jacksonville Sharks on yhdysvaltalainen Floridan Jacksonvillestä lähtöisin oleva arena football -seura, joka pelaa National Arena Leaguessa. Joukkue pelaa kotiottelunsa Floridan Jacksonvillessä Jacksonville Veterans Memorial Arenalla.


title: Castrosua City Versus

text: City Versus on Castrosuan valmistama matala kaupunkilinja-auto. Se tuli markkinoille vuonna 2004, jolloin se korvasi vanhan CS40 City II -mallin. Alustavaihtoehtoina olivat Irisbus-Iveco, MAN, Scania ja harvinaisempi Volvo.


title: Castrosua City Versus

text: Malleja sai sekä maakaasuautona että biodieselinä. Myös eri kokoisia autoja oli tarjolla, minibussi (9–10 metriä), perusmalli (12 metriä) ja nivellinja-auto (18 metriä).


title: Castrosua City Versus

text: Mallin valmistus päättyi vuonna 2014, jolloin esiteltiin uusi New City.


title: Vest Buss

text: Vest Buss on norjalainen linja-autojen jälleenmyyjä ja entinen korivalmistaja. Se on Iveco Busin virallinen maahantuoja Norjassa ja Ruotsissa.


title: Lassilan linnavuori

text: Lassilan linnavuori on linnavuori, joka sijaitsee Ruokolahdella Latvajärven rannalla lähellä nykyistä Venäjän rajaa. Lassilantie, jonka varrella linnavuori sijaitsee, poikkeaa Niskapietilän museotieltä, joka on osa historiallisesti tärkeää Savonlinna–Viipuri-maantietä. Linnavuori on tunnettu myös luolasta, joka muodostaa vuoren halki kulkevan käytävän. Luolan suu sijaitsee linnavuoren kupeessa, korkeassa pystysuorassa graniittikalliossa.


title: Lassilan linnavuori

text: Perimätiedon mukaan isovihan aikana vuoren onkaloissa oli ollut piilossa 40 kyläläistä. Aseistetut vartiomiehet olivat valvoneet luolan molempia suuaukkoja. Kun venäläiset eivät saaneet suomalaisia ajettua ulos luolista, he olivat kaataneet kallionrakosista kiehuvaa vettä luolassa olevien päälle. Keino ei ollut kuitenkaan tepsinyt, sillä kylmä kallio jäähdytti veden ennen kuin se satoi luolassa olevien niskaan.


title: Finn Jones

text: Finn Jones on brittiläinen näyttelijä, joka tunnetaan Loras Tyrellin roolista televisiosarjassa "Game of Thrones" sekä Rautanyrkin roolista Marvel Cinematic Universeen sijoittuvissa Netflix-sarjoissa "Iron Fist" ja "The Defenders".


title: Rautanyrkki

text: Rautanyrkki (), oikealta nimeltään Daniel ”Danny” Rand, on Marvel-kustantamon supersankari, jonka loivat Roy Thomas ja Gil Kane. Hahmo nähtiin ensimmäisen kerran vuonna 1974 lehden "Marvel Premiere" numerossa 15. Hahmo oli myös toinen päähenkilö sarjakuvassa "Power Man and Iron Fist", jossa hän ja Luke Cage kuuluivat supersankariryhmään nimeltä Vuokrasankarit. Hahmon syntytarinaa ja fiktiivisestä historiaa laajennettiin entisestään sarjakuvan "The Immortal Iron Fist" myötä. Rand on myös Matt Murdockin henkilöllisyyden suojaamiseksi esiintynyt joskus Daredevilinä.


title: Rautanyrkki

text: Hahmo esiintyi näyteltynä Netflixin kautta julkaistussa televisiosarjassa "Iron Fist", jossa häntä näytteli Finn Jones.


title: Rautanyrkki

text: Wendell Rand oli nuorena poikana eksynyt toisessa ulottuvuudessa sijaitsevaan K’un-Lunin mystiseen kaupunkiin. Hän pelasti kaupungin hallitsijan, lordi Tuanin, joka adoptoi hänet. Ajan myötä Wendell lähti kaupungista ja hänestä tuli varakas liikemies New Yorkissa. Hän meni naimisiin seurapiirikaunotar Heather Duncanin kanssa ja Daniel Rand syntyi heidän pojakseen.


title: Rautanyrkki

text: Wendell perusti myöhemmin retkikunnan, jonka tarkoituksena oli löytää Tiibetistä K’un-Luniin vievä ulottuvuusportti, joka aukesi kerran kymmenessä vuodessa. Heatherin ja 9-vuotias Danielin lisäksi retkikuntaan kuului myös Wendellin liikekumppani Harold Meachum. Wendellin jäädessä roikkumaan kallionkielekkeelle, Meachum irrotti tämän otteen saadakseen itselleen sekä Wendellin osuuden tämän liiketoimista että Heatherin, johon oli rakastunut. Riippusillan luona Heather kieltäytyi Meachumin avusta, mutta sitten sudet hyökkäsivät hänen ja Danielin kimppuun. Huolimatta K’un-Lunin jousiampujien yrityksistä pelastaa hänet, Heather kuoli ja jousiampujat veivät Danielin mukanaan K’un-Luniin, jonka nykyinen hallitsija oli Tuanin poika Yu-Ti. Yu-Ti antaa Danielin jäädä ja Lei Kung Myrskyisä alkaa opettaa Danielille kungfu-taitoja.


title: Rautanyrkki

text: Danielista tulee yksi Lei Kungin lahjakkaimmista oppilaista ja hän tekee nyrkeistään kestävämpiä iskemällä niitä hiekkaa, soraa ja kiveä vasten. 19-vuotiaana Daniel saa tilaisuuden ansaita Rautanyrkin titteli haastamalla lohikäärme Shou-Laon, joka vartioi sisältään revittyä sulaa sydäntään. Huomattuaan Shou-Laon saavan elinvoimaa sydämestään lohikäärmeenmuotoisen arpensa kautta, Daniel peittää arven omalla kehollaan ja pitää kiinni, kunnes Shou-Lao kuolee. Samalla Danielin rintaan palaa lohikäärmeen muotoinen tatuointi. Hän astuu luolaan ja iskee nyrkkinsä olennon sulaa sydäntä pitävään astiaan. Lopulta Danielin kädet saivat kyvyn hohtaa mystistä energiaa ja hänestä oli tullut Rautanyrkki.


title: Rautanyrkki

text: K’un-Lunin ja Maan välisen ulottuvuusportin auettua 10 vuotta myöhemmin, Daniel lähtee etsimään isänsä tappajaa. Pukeutuneena Rautanyrkin seremoniakaapuun, hän palaa New Yorkiin ja etsii Harold Meachumin käsiinsä. Yritettyään useita kertoja tappaa hänet, Daniel kohtaa hänet lopulta toimistossaan, mutta saa huomata, että Meachumin jalat olivat amputoitu hänen Tiibetissä kärsimiensä vakavien paleltumien vuoksi. Meachum on valmis hyväksymään kohtalonsa, mutta Rautanyrkki säälii häntä ja lähtee. Silloin tuntematon ninja tappaa Meachumin, jonka tytär Joy syyttää Rautanyrkkiä tämän kuolemasta. Lopulta Rautanyrkki puhdisti nimensä saatuaan ninjan kiinni ja aloittaa oman supersankariuransa apunaan yksityisetsivä Colleen Wing sekä poliisivoimista eronnut Misty Knight, josta tuli Danielin tyttöystävä. Hänen merkittävimpiä vihollisiaan olivat Mestari Khan (jolle Meachumin murhannut ninja työskenteli) sekä Davos alias Steel Serpent, Lei Kungin karkotettu poika, joka halusi Rautanyrkin voiman itselleen.


title: ...det här är mitt liv...

text: ...det här är mitt liv... on ruotsalaisen blueskitaristi-laulajan Rolf Wikströmin yhdestoista albumi, joka julkaistiin vuonna 1986 levymerkillä MNW .


title: ...det här är mitt liv...

text: Kaikki kappaleet kirjoittanut Rolf Wikström, ellei toisin mainita.


title: Kunlun Red Star

text: Kunlun Red Star on kiinalainen jääkiekkoseura, joka liittyi monikansalliseen KHL-liigaan kaudeksi 2016–2017.


title: Kunlun Red Star

text: Joulukuussa 2015 Roman Rotenberg tiedotti KHL:n suunnitelmista laajentaa toimintaansa Kiinan rajojen sisäpuolelle, mikä tarkoitti käytännössä uuden joukkueen perustamista. Kyseisellä seuralla ei Rotenbergin mukaan ollut vielä nimeä, mutta oli jo varmaa, että projekti tulisi saamaan taloudellista tukea Kiinan hallitukselta. Neljä kuukautta myöhemmin kiinalaisseura nimettiin HC Red Star Kunluniksi.


title: Kunlun Red Star

text: Maaliskuussa 2016 kiinalaisseura solmi esisopimuksen KHL:n kanssa. Sopimuksen mukaan se tulisi pelaamaan kotiotteluitaan Pekingin LeSports Centerillä kaudesta 2016–2017 lähtien.


title: Kunlun Red Star

text: Venäjän jääkiekkoliiton edustaja Vladislav Tretjak, KHL:n puheenjohtaja Gennadi Timtšenko ja Red Star Kunlunin puheenjohtaja Ngok Yan Yu olivat sopineet kiinalaisseuran liittymisen protokollasta kokouksessaan. Tämän protokollan mukaan uuden seuran tuli vielä täyttää taloudelliset ehdot 30. huhtikuuta mennessä. Kun seura täytti kaikki vaatimukset, KHL:n hallitus hyväksyi ja antoi uudelle tulokkaalle mahdollisuuden liittyä mukaan monikansalliseen liigaan.


title: Yos Sudarso

text: Yos Sudarso on Indonesiaan kuuluva saari Papuan provinssissa Uuden Guinean saaren länsipuolella. Vain kapea kanava erottaa saaren Uudesta Guineasta. Saari on nimetty indonesialaisen amiraali Yos Sudarson mukaan.